Seri Paduka Baginda Berkenan Menerima Surat Peletakan Jawatan PM

KUALA LUMPUR – Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memperkenankan peletakan jawatan Tan Sri Muhyiddin Mohd. Yassin sebagai Perdana Menteri.

Datuk Pengelola Bijaya Diraja Datuk Indera Ahmad Fadil Shamsuddin menerusi kenyataan Istana Negara berkata, susulan peletakan jawatan ini, Seri Paduka Baginda berkenan supaya Muhyiddin menjalankan tugas sebagai Perdana Menteri sementara sehingga Perdana Menteri baharu dilantik.

Hal ini adalah selaras dengan Perkara 40(2)(a) dan 43(2)(a) Perlembagaan Persekutuan yang menyatakan bahawa Seri Paduka Baginda hendaklah melantik seorang ahli Dewan Rakyat yang pada hemat Baginda mungkin mendapat kepercayaan majoriti ahli Dewan Rakyat sebagai Perdana Menteri baharu untuk mempengerusikan Jemaah Menteri.

Dalam kenyataan itu, Seri Paduka Baginda turut menzahirkan penghargaan  kepada Muhyiddin dan Jemaah Menteri atas khidmat bakti dan tadbir urus negara yang telah dilaksanakan di bawah Perikatan Nasional bermula 1 Mac 2020, khususnya dalam memerangi COVID-19.

“Selaku Ketua Utama Negara, Seri Paduka Baginda memahami dan menghormati sistem dan proses perundangan negara dan juga menghormati apa-apa keputusan yang dibuat oleh Muhyiddin berteraskan keluruhan Perlembagaan Persekutuan dan kedaulatan undang-undang,” ujar kenyataan itu.

Seri Paduka Baginda berkenan menerima menghadap Muhyiddin di Istana Negara pada pukul 12.23 tengah hari dan perjumpaan itu berlangsung selama 30 minit. Selain peletakan jawatan Muhyiddin, Seri Paduka Baginda turut berkenan menerima surat peletakan jawatan seluruh Jemaah Menteri dengan serta-merta berkuat kuasa pada hari ini. Terdahulu, Seri Paduka Baginda turut berkenan menerima menghadap Ketua Setiausaha Negara, Tan Sri Mohd Zuki Ali; Peguam Negara, Tan Sri Idrus Harun; serta Pengerusi Suruhanjaya Pilihan Raya, Datuk Abdul Ghani Salleh.


“Amanah Mengemudi KPM telah Dipikul Seikhlas Hati“ – Radzi Jidin

Untuk mendapatkan maklumat terkini, ikuti kami melalui Telegram

Putrajaya – Mantan Menteri Kanan Pendidikan, Datuk Dr. Radzi Jidin menyifatkan tempoh 18 bulan beliau sebagai peneraju Kementerian Pendidikan Malaysia (KPM) telah dimanfaatkan sepenuhnya untuk melakukan yang terbaik demi generasi pewaris negara.

Menurut beliau, banyak perkara tunjang di KPM yang berlarutan bertahun-tahun lamanya telah dapat diselesaikan dan sebahagiannya sedang diselesaikan.

Selain menyelesaikan isu yang telah lama berlarutan, banyak juga penambahbaikan yang telah dan sedang dilaksanakan. Insya-Allah, sekiranya segala perancangan dan usaha yang ditinggalkan dapat diteruskan sebaik-baiknya, kita boleh melonjakkan kualiti pendidikan negara ke tahap yang jauh lebih tinggi.

Beliau turut berkata, “sejujurnya, mengurus KPM pada waktu pandemik COVID-19 bukanlah sesuatu yang mudah. Tidak ada sesiapa pun antara kami di KPM atau di luar sana pernah melaluinya. Oleh sebab itu, kami amat teliti dalam membuat sebarang perancangan. Setiap keputusan dibuat berdasarkan perbincangan yang amat mendalam selepas mengambil kira pandangan pelbagai pihak.“

Kini, dengan kadar vaksinasi yang semakin meningkat, negara hampir keluar daripada kemelut pandemik COVID-19. Tempoh persinggahan yang dizinkan Allah di KPM akhirnya tamat semalam.

Menerusi hantaran di media sosial, Dr. Radzi mengucapkan setinggi-tinggi penghargaan dan berterima kasih kepada mantan Perdana Menteri, Tan Sri Muhyiddin Mohd. Yassin kerana telah memberikan kepercayaan kepada beliau untuk mengemudi sebuah kementerian yang memainkan peranan amat besar dalam membangunkan generasi pewaris negara.

Dr. Radzi turut berterima kasih kepada dua orang pendokong utama beliau di KPM – Ketua Setiausaha, Datuk Yusran Shah Mohd Yusof dan Ketua Pengarah Pelajaran Malaysia, Datin Sri Nor Zamani Abdol Hamid – atas jasa baik dan usaha gigih yang dilakukan. “Terima kasih juga saya ucapkan kepada seluruh kakitangan KPM, jabatan pendidikan negeri dan pejabat pendidikan daerah yang bertungkus-lumus memastikan segala perancangan dapat berjalan dengan baik,“ ujar Dr. Radzi.

Tambah beliau, “untuk guru-guru, terima kasih atas bakti dan keringat yang dicurahkan dalam tempoh sukar ini. Semua dalam kalangan kita tidak pernah melalui situasi sebegini, jadi kita sentiasa sama-sama berikhtiar untuk dapatkan penyelesaian terbaik. Masing-masing telah berusaha sehabis baik untuk memastikan anak-anak murid dapat terus belajar dalam keadaan selamat. Tidak kira sama ada secara bersemuka atau pengajaran dan pembelajaran di rumah (PdPR). Apa-apa yang penting, murid terus mendapat akses kepada pendidikan.“

Dr. Radzi menginsafi bahawa dirinya cuma dipinjamkan oleh Allah SWT untuk mengemudi KPM dalam tempoh yang amat sukar dan tidak pernah dilalui oleh mana-mana Menteri Pendidikan sebelum ini.

Amanah mengemudi KPM telah saya pikul dengan seikhlas hati tanpa sekelumit niat lain selain melihat kualiti pendidikan negara dapat dilonjakkan ke peringkat yang jauh lebih tinggi.


Dato’ Sri Ismail Sabri, Perdana Menteri Malaysia Kesembilan

Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan melantik Ahli Parlimen Bera, Dato’ Sri Ismail Sabri Yaakob sebagai Perdana Menteri Malaysia kesembilan.

Menerusi kenyataan yang dikeluarkan Datuk Pengelola Bijaya Diraja, Istana Negara, Datuk Indera Ahmad Fadil Shamsuddin, Ismail Sabri menerima sokongan majoriti yang mencukupi, iaitu sebanyak 114 ahli Dewan Rakyat. Susulan itu, Seri Paduka Baginda  berkenan menerima menghadap 114 ahli Dewan Rakyat pada 19 Ogos 2021 untuk mengesahkan kepercayaan mereka terhadap ahli Dewan Rakyat yang telah dicalonkan untuk dilantik sebagai Perdana Menteri.

“Selaras dengan Perkara 40(2)(a) dan Perkara 43(2)(a) Perlembagaan Persekutuan, Seri Paduka Baginda telah berkenan melantik Ismail Sabri sebagai Perdana Menteri Malaysia kesembilan,“ menurut kenyataan media Istana Negara.

Kenyataan tersebut dikeluarkan sebaik-baik Perbincangan Khas Raja-Raja Melayu yang berlangsung pada pukul 2.30 petang tadi berakhir pada pukul 5.00 petang. Tambah kenyataan itu lagi, Istiadat Pengurniaan Suratcara Pelantikan dan Mengangkat serta Menandatangani Sumpah Jawatan sebagai Perdana Menteri akan dijadualkan esok,  21 Ogos 2021 (Sabtu), pukul 2.30 petang, di lstana Negara.

“Dalam perbincangan itu, Seri Paduka Baginda telah berkenan mewasalkan kepada Duli Yang Maha Mulia Raja-Raja Melayu proses pencalonan bakal Perdana Menteri baharu susulan daripada peletakan jawatan Tan Sri Muhyiddin Mohd. Yassin pada 16 Ogos lalu. Proses ini merupakan lanjutan daripada titah Seri Paduka Baginda semasa sesi menghadap bersama-sama ketua dan wakil parti politik utama negara pada 17 Ogos 2021, iaitu kesemua 220 ahli Dewan Rakyat yang diminta untuk menyatakan nama seorang ahli Dewan Rakyat yang diberikan kepercayaan oleh ahli Dewan Rakyat tersebut untuk menjadi Perdana Menteri menerusi surat akuan (statutory declaration). Pencalonan bakal Perdana Menteri menerusi surat akuan tersebut bertujuan untuk membantu Seri Paduka Baginda membuat keputusan bagi melantik seorang ahli Dewan Rakyat yang pada hemat Baginda mungkin mendapat kepercayaan majoriti ahli Dewan Rakyat sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan,“ memetik kenyataan itu.

Seri Paduka Baginda turut menzahirkan pandangan dengan pelantikan Perdana Menteri ini, maka kerajaan perlu meneruskan usaha memerangi pandemik COVID-19 dengan segera demi kemaslahatan dan keselamatan rakyat serta kesejahteraan negara yang amat terkesan akibat krisis dan ancaman pandemik ini. Seri Paduka Baginda menzahirkan harapan agar dengan pelantikan Perdana Menteri baharu ini, kemelut politik dapat diakhiri dengan segera dan kesemua ahli Dewan Rakyat dapat mengetepikan agenda politik dengan bersatu hati dan bersepakat berusaha menangani pandemik COVID-19 demi kepentingan rakyat dan negara.

Seri Paduka Baginda turut mengulangi pandangannya bahawa rakyat tidak wajar dibebankan dengan kemelut politik yang tidak berkesudahan pada ketika negara bergelut menghadapi isu kesihatan dan kemurungan ekonomi akibat pandemik COVID-19. Ahli Dewan Rakyat turut diingatkan supaya mempamerkan solidariti dengan memberikan keutamaan, komitmen yang tinggi dan perkhidmatan yang terbaik kepada rakyat. Seri Paduka Baginda juga menyeru seluruh rakyat agar terus bertenang dan bersama-sama Baginda mendoakan agar negara sentiasa berada di bawah lindungan Allah SWT, dijauhi daripada sebarang musibah dan wabak COVID-19 dapat dibendung serta diakhiri dengan segera.


Memahami Konsep Patriotisme dan Kenegaraan

Untuk mendapatkan maklumat terkini, ikuti kami melalui Telegram

Kuala Lumpur – Program Ambang Merdeka anjuran Dewan Bahasa dan Pustaka (DBP) meneruskan sesi kedua dengan penampilan Pensyarah di Pusat Pengajian Sains Kemasyarakatan, Universiti Sains Malaysia, Profesor Dr. Sivamurugan Pandian pada pukul 10.00 pagi hari ini. Program yang bertajuk “Patriotisme dan Kenegaraan” ini mengupas pelbagai aspek penting berkaitan dengan patriotisme dan kenegaraan, sesuai dengan situasi semasa yang berlaku di negara ini.

“Dalam usaha menerapkan nilai patriotisme dalam warga negara Malaysia, apa-apa yang penting ialah tahap kefahaman tentang konsep patriotisme itu sendiri”, ujar Profesor Dr. Sivamurugan atau lebih dikenali sebagai Prof. Siva.

Terdapat lima konsep patriotisme yang perlu diberikan penekanan dalam diri setiap individu, iaitu berani menyatakan bahawa kita memperakukan kedaulatan negara; mempertahankan keluhuran perlembagaan; berbangga menjadi warganegara Malaysia; rela berkorban demi negara; dan sentiasa berusaha mempertahankan maruah negara.

Tambah beliau, “50 tahun akan datang, kita ingin melahirkan masyarakat minda kelas pertama yang memiliki ilmu dan diselaputi dengan nilai nasionalisme yang ampuh. Situasi semasa menunjukkan kita mampu melahirkan masyarakat minda kelas pertama ini berikutan peningkatan kadar celik huruf dan literasi pelbagai ilmu di negara kita. Dalam hal ini, kita memerlukan peranan signifikan pelbagai ejen bermula daripada keluarga, rakan sebaya, institusi pendidikan, agensi kerajaan, media yang perlu memainkan peranan secara berterusan dan bukan bermusim, serta pemimpin yang menunjukkan teladan yang baik. Apa-apa yang penting, individu sendiri perlu berasa bangga untuk mempertahankan negara.”

Menjadi tanggungjawab kita bersama untuk menjunjung ketinggian negara. Akan tetapi, jujurkah kita kepada Malaysia selama ini?

Dalam program yang disiarkan melalui media sosial DBP itu, Prof. Siva berkata, “media sosial pada hari ini sudah diarusperdanakan. Tidak dinafikan, media sosial menyatupadukan pelbagai kelompok dan masyarakat berinteraksi melalui platform ini. Akan tetapi, dalam kebebasan yang ada, kita harus menghormati nilai kenegaraan dan jati diri. Tidak ada kebebasan mutlak kerana kita terikat dengan dua dokumen keramat negara yang perlu sentiasa dijunjung, iaitu Perlembagaan Malaysia dan Rukun Negara.”

Tambah beliau, “sepanjang 64 tahun kemerdekaan negara, banyak ujian getir yang telah kita lalui. Namun begitu, kita tidak seharusnya lupa akan kejayaan yang telah ditempa sepanjang tempoh ini dan lihat bagaimana negara menangani pelbagai perkara.”

“Tiga prinsip, iaitu faham, hormat dan terima, harus dijadikan landasan penting untuk kita terus pertahankan dalam konteks perpaduan negara. Selamat menyambut ulang tahun ke-64 kemerdekaan negara kita,” ujar Prof. Siva.

Video Program Ambang Merdeka: Patriotisme dan Kenegaraan boleh ditonton di sini.


Sasaran Tiga Pingat Emas di Paralimpik Tokyo

Kilauan tiga pingat emas menjadi sasaran kontinjen negara pada temasya Sukan Paralimpik 2020 di Tokyo, Jepun yang membuka tirainya secara rasmi pada 24 Ogos hingga 5 September 2021.

Sasaran jumlah pingat emas ini ditetapkan oleh Kementerian Belia dan Sukan (KBS) selepas beberapa siri perbincangan dengan Majlis Paralimpik Malaysia (MPM) dan Majlis Sukan Negara (MSN) terhadap kontinjen negara pada temasya berprestij itu.

Badan induk sukan negara itu berpendapat bahawa sebanyak 22 atlet para daripada sembilan jenis sukan yang berjaya melayakkan diri ke Paralimpik Tokyo 2020 dilihat berkemampuan untuk mencapai matlamat tersebut sekali gus mengulangi pencapaian tiga pingat emas yang dimenangi pada edisi Paralimpik Rio 2016.

Pada ketika itu, atlet olahraga para negara, Mohamad Ridzuan Mohamad Puzi mencipta sejarah baharu Malaysia sebagai pemenang pingat emas pertama di temasya Sukan Paralimpik selepas menjuarai acara 100 meter (m) kategori T36, iaitu cerebral palsy menerusi rekod baharu Paralimpik, 12.07 saat (s) yang berlangsung pada 10 September 2016.

Pada hari yang sama juga menyaksikan Mohamad Ziyad Zolkefli turut memenangi pingat emas dalam acara lontar peluru untuk kategori F20 (masalah pembelajaran) dengan balingan sejauh 16.84m sekali gus memperbaharui rekod dunia dan Paralimpik. Kegembiraan kontinjen para negara berterusan pada keesokannya apabila giliran Abdul Latif Romly pula menghadiahkan pingat emas ketiga untuk Malaysia. Yang menariknya, dia juga menjuarai acaranya, iaitu lompat jauh T20 (masalah pembelajaran) dengan rekod dunia dan Paralimpik menerusi lompatan sejauh 7.60m. Pingat terakhir yang dimenangi Malaysia pada Paralimpik Rio 2016 diperoleh menerusi Siti Noor Radiah Ismail yang meraih tempat ketiga acara lompat jauh T20.

Secara keseluruhan, tiga pingat emas dan satu gangsa merupakan pencapaian terbaik yang pernah dilakar oleh kontinjen para negara sepanjang lapan edisi Sukan Paralimpik yang disertai Malaysia sejak kali pertama mengambil bahagian di Heidelberg, Jerman pada tahun 1972.

Pada edisi kali ini, Ziyad dan Latif kekal menjadi sandaran kontinjen negara untuk merealisasikan impian berkenaan berdasarkan pencapaian beberapa tahun lalu dan prestasi semasa serta penarafan dunia mereka. Kedua-dua atlet itu tentunya bersemangat dan berkeinginan tinggi untuk menebus kekecewaan mereka yang gagal mempertahankan gelaran juara dunia apabila meraih tempat kedua pada Kejohanan Para Dunia di Dubai dua tahun lalu.

Pada Kejohanan Para Dunia di Emiriyah Arab Bersatu itu, Ziyad dikecewakan oleh bintang baharu Ukraine, Maksym Koval, manakala Latif pula tewas kepada “musuh tradisinya” dari Belanda, Ranki Oberoi.

Dalam satu temu bual bersama-sama media tempatan baru-baru ini, Ziyad bersyukur kerana kekalahan itu secara tidak langsung mengingatkan dirinya agar sentiasa berusaha memperbaik diri dan tidak selesa dengan prestasi semasa jika mahu mempertahankan pingat emasnya pada Paralimpik Tokyo.

“Saya yakin tahap peningkatan saya dalam latihan sejak belakangan ini. Kalau saya tak kalah pada Kejohanan Para Dunia 2019 dahulu, mungkin saya tidak akan dapat capai prestasi sekarang. Kadang-kadang kita di atas dan kadang-kadang kita pula yang akan berada di bawah. Sekarang ada muka baharu yang lebih muda termasuk yang kalahkan saya tempoh hari. Jadi saya perlu buat yang lebih bagus daripada mereka di sana. Saya sudah 11 tahun jadi atlet, selama tempoh ini saya menghadapi perkara yang sama. Pada setiap kejohanan, saya akan letakkan diri saya untuk menang pingat emas. Prinsip saya, fokus dan nikmati pertandingan, jangan tertekan semasa kejohanan,” katanya.

Lantaran itu, tidak hairanlah Ziyad mendedahkan keinginannya untuk membawa pulang pingat emas Paralimpik Tokyo 2020 berserta dengan rekod dunia baharu dengan memecahkan catatan lamanya sebelum berangkat ke Jepun bersama-sama kumpulan ketiga kontinjen para negara baru-baru ini.

Selain Ziyad dan Latif, turut menjadi pertaruhan Malaysia untuk membawa pulang tiga emas ialah Bonnie Bunyau Gustin daripada sukan powerlifting, S. Suresh (memanah) serta Cheh Liek Hou. Bonnie yang dipilih sebagai pembawa Jalur Gemilang bersama-sama seorang lagi atlet olahraga para, Siti Noor Iasah Mohammad Ariffin, dijangka mampu menampilkan prestasi luar biasa seperti yang ditunjukkannya ketika memecahkan rekod dunia pada Kejohanan Piala Dunia Powerlifting Fazza di Dubai dua bulan lalu. Jaguh dari Serian, Sarawak itu menjuarai kejohanan itu selepas melakukan Angkatan bebanan seberat 230 kilogram (kg) untuk kategori atas 72 kg.

Pencapaian tersebut merupakan kejayaan kedua berturut-turut buat Bonnie yang sebulan sebelum itu turut menjuarai Kejohanan Piala Dunia Powerlifting Para Dunia di Bangkok, Thailand dengan jumlah angkatan seberat 226 kg. Jika Bonnie berupaya melakukan angkatan semasa, pingat emas hampir pasti menjadi milik atlet berusia 22 tahun itu berdasarkan jumlah bebanan yang dilakukan oleh Liu Lei dari China yang memenangi pingat emas dengan berat angkatan 221 kg diikuti dengan atlet Iran, Rasool Mohsin (220 kg) dan Nnamdi Innocent (Nigeria) di tempat ketiga (210 kg) sewaktu edisi Paralimpik Rio 2016.

Presiden MPM merangkap Ketua Rombongan (CDM) Malaysia ke Paralimpik Tokyo, Datuk Seri Megat D. Shahriman Zaharudin percaya bahawa sasaran tersebut mampu dicapai meskipun persediaan kebanyakan atlet juga terkesan disebabkan penularan pandemik COVID-19 sejak tahun lalu, malah tidak mustahil sebenarnya untuk melihat atlet para negara yang berbekalkan semangat luar biasa mampu membawa pulang bonus, iaitu pingat emas keempat jika Ridzuan Puzi mencipta kejutan dengan mempertahankan kejayaannya meraih emas dalam edisi Olimpik sebelumnya. Ridzuan Puzi yang mesra dengan panggilan Dekwan tidak diletakkan dalam sasaran pemenang pingat berdasarkan faktor umurnya (33 tahun) dan pada masa yang sama perlu berentap dengan lawan yang lebih muda.


Memperkasakan Komuniti Menangani COVID-19

Untuk mendapatkan maklumat terkini, ikuti kami melalui Telegram

Pemerkasaan komuniti merujuk proses membantu komuniti mengemudi hidup mereka. Melalui pemerkasaan dan pendayaupayaan, mereka mampu membuat keputusan untuk menggembleng sumber demi kemajuan dan kesejahteraan diri. Menurut Pertubuhan Kesihatan Sedunia (WHO), tiada perkara lain yang boleh memperkasakan hidup individu secara kukuh selain diri individu tersebut.

Konsep memperkasakan komuniti digunakan dalam pengurusan sumber asli seperti yang dihujahkan oleh pemenang Hadiah Peringatan Nobel dalam Sains Ekonomi pada tahun 2009, Elinor Ostrom. Menurut beliau, pendayaupayaan komuniti ialah strategi untuk mengelakkan berlakunya tragedi kehausan sumber alam atau tragedy of the commons. Menurut beliau, komuniti merupakan penjaga terbaik sumber asli di lokasi masing-masing, seperti ikan, sungai, rimba, biodiversiti dan sebagainya.

Begitu pun, cabaran pada hari ini menyaksikan komuniti berperanan besar untuk menyelamatkan kelompok komuniti sendiri. Hal ini dikatakan demikian kerana dunia kini dilanda bencana kesihatan yang terburuk dalam sejarah manusia apabila wabak COVID-19 melanda dunia.  Sehingga makalah ini ditulis, sebanyak lebih empat juta kematian dicatatkan di seluruh dunia dengan kes aktif mencecah 212 juta.

Malaysia tidak terkecuali, malah sebelum ini Malaysia membuktikan kejayaan yang cemerlang dalam membendung penularan pandemik COVID-19 terutamanya ketika pelaksanaan Perintah Kawalan Pergerakan (PKP) pada 18 Mac 2020. Malaysia hampir meniti keluk kumulatif mendatar pada Julai hingga Ogos 2020 apabila kes baharu harian kurang daripada 10 kes.

Namun begitu, pada awal tahun 2021, sehingga makalah ini ditulis, kes COVID-19 di negara ini menyaksikan peningkatan yang amat membimbangkan. Kadar kematian juga meningkat dengan ketara. Melihat kepada apa-apa yang berlaku pada hari ini, usaha memerangi  jangkitan COVID-19 secara menyeluruh di seluruh negara ternyata belum sepenuhnya berhasil. Meskipun hingga 22 Ogos 2021, sebanyak 55.6 peratus atau 13 022 246 rakyat di negara ini sudah lengkap menerima vaksin COVID-19, namun rakyat seharusnya tidak alpa dan terus melaksanakan tanggungjawab untuk membantu kerajaan memutuskan penularan COVID-19.

Maka itu, penularan COVID-19 boleh dibendung pada tahap individu dengan cara individu tersebut sendiri perlu mengawal diri mereka, keluarga, komuniti dan negara. Hal ini bererti, jika setiap komuniti mengawal dan memantau tahap kesihatan setiap anggota dalam komuniti, nescaya penularan pandemik ini akan dapat dikawal pada tahap yang minimum.

Strategi memperkasakan komuniti ini akan menggenapi polisi membanteras COVID-19 kerajaan, iaitu polisi atas-bawah (top-down) daripada kerajaan akan disempurnakan secara bawah-atas (bottom-up) dengan kerjasama daripada unit kecil komuniti. Penyambung dua pihak ini merupakan pemerkasaan komuniti dan nyahpusat kuasa kepada komuniti untuk memantau kawasan masing-masing.

Dalam hal ini, individu akan lebih memahami masalah dan kekangan yang dihadapi berbanding dengan orang lain, lantas mereka lebih bijak untuk menyelesaikan masalah yang dihadapi.

Sementara itu, ketua setiap komuniti akan lebih memahami dan mengetahui dengan rapat semua isi rumah di kawasan yang diwakili. Kebaikannya ialah komuniti akan menangani situasi mereka dengan lebih cekap kerana mereka bertanggungjawab terhadap anggota mereka terutama anak-anak dan orang tua. Mereka lebih tahu penyelesaian yang menepati keperluan mereka berbanding dengan pihak yang memberikan arahan dari atas, melalui agensi pusat, kemudian disalurkan ke tahap negeri, wilayah, daerah, mukim dan kampung. Jedanya panjang dan mungkin agak lambat sampai kepada mereka yang memerlukan. Hal ini bermakna, ketua komuniti bersama-sama ketua isi rumah boleh memantau dan mengenal pasti individu yang bermasalah dan dengan pantas mengambil tindakan yang diperlukan. Dalam hal ini, komuniti diberikan kuasa untuk melaksanakan apa-apa juga tindakan yang terbaik untuk komuniti mereka kerana penyelesaian dalaman ada kalanya lebih berkesan daripada penyelesaian yang diberikan oleh individu atau orang asing dan agensi luar.

Kaedah ini juga mengurangkan kos ketirisan dan juga kos pentadbiran kerajaan. Dalam hal ini, komuniti akan berusaha sesama sendiri menyelesaikan masalah mereka dan perkara ini akan dapat mengurangkan kos yang terpaksa ditanggung oleh kerajaan. Kejayaan program memperkasakan komuniti ini bergantung pada pangkalan data yang lengkap mengenai profil setiap keluarga terutamanya demografi dan kesihatan. Data ini sepatutnya dikemas kini dari semasa ke semasa. Dengan kata lain, program ini bererti cari, uji, jejaki, asingkan dan bantu, atau FTTIS (find, test, trace, isolate and support) dilaksanakan pada tahap unit yang paling mikro sama ada kampung, atau seksyen di kawasan bandar dan sebagainya. Data ini perlu dianalisis sentiasa dan diambil tindakan dengan segera.

Mungkin komuniti perlu bermesyuarat bagi memikirkan bagaimana untuk melaksanakan FTTIS yang lancar dan pantas, serta langkah sokongan yang perlu dilaksanakan supaya tiada individu yang tertinggal. Untuk itu, kerajaan tempatan atau negeri dan negara perlu memberikan sokongan dana dan kelengkapan perlindungan diri (PPE) yang mencukupi. Selain itu, unit komuniti tersebut perlu dibantu oleh pentadbiran daerah, negeri dan negara apabila diperlukan. Khidmat perlulah bergerak dengan pantas untuk membolehkan komuniti berfungsi dengan lebih efektif. Hal ini bermakna program ini memerlukan penyatuan semua pihak daripada ahli keluarga sehingga kerajaan.

Semua program yang dirangka untuk memutuskan rantaian pandemik ini pastinya akan berhadapan cabaran dan rintangan. Namun begitu, semua perjalanan haruslah bermula dengan langkah yang pertama. Langkah ini mungkin kecil, tetapi satu permulaan yang besar dalam memperkasakan individu, komuniti, negeri dan negara. Sudah tiba masanya, rakyat dilatih untuk bertanggungjawab ke atas kesihatan diri sendiri, keluarga dan masyarakat kerana hingga kini belum ada tanda-tanda COVID-19 akan lenyap buat selama-lamanya dan untuk itu, kita perlu melatih diri untuk bijak hidup bersama-sama virus ini.

Penulis ialah Ketua, Kluster Pertanian dan Sekuriti Makanan (Akademi Profesor, Malaysia); Felo Senior, IDEAS; dan Felo Penyelidik, Universiti Putra Malaysia.


Potensi E-sukan di Malaysia

Sering kali kita mendengar istilah e-sukan atau dalam bahasa Inggerisnya, e-sport. Industri e-sukan mula memperlihatkan perkembangannya selaras dengan kemajuan teknologi dalam industri kesukanan serta kemunculan platform komunikasi.

Sebelum ini, sukan merupakan aktiviti yang banyak melibatkan fizikal, yang dilakukan untuk tujuan keseronokan, pertandingan, kecemerlangan dan kemahiran. Sebagai contoh, apabila membicarakan mengenai sukan badminton, sudah pasti atlet yang disebutkan ialah Datuk Lee Chong Wei dan jaguh sukan berbasikal negara, Dato’ Azizulhasni Awang, manakala apabila membicarakan mengenai bola sepak, sudah semestinya pasukan Harimau Malaya yang akan disebut-sebut. Sukan ini banyak melibatkan fizikal dan mental, dan kebanyakan sukan merupakan sukan berbentuk rekreasi. Situasi ini melibatkan pertemuan antara seorang pemain dengan pemain yang lain secara fizikal dan bukan secara maya. Walaupun sukan tradisional seperti ini diminati, perkembangan dalam bidang sukan tidaklah mundur malah semakin maju sejajar dengan keperluan dan keadaan.

Seiring dengan perkembangan waktu dan arus kemodenan teknologi, maka muncul pelbagai aplikasi permainan video, pemainan telefon pintar dan permainan komputer yang dahulunya dianggap sebagai satu hobi yang disukai oleh kanak-kanak dan remaja sahaja, malah suatu ketika dahulu, aktiviti ini juga dianggap sebagai aktiviti yang merugikan dan membuang masa. Namun begitu, arus kemajuan medium permainan kini seperti permainan video, telefon pintar dan komputer banyak atau lebih dikenali sebagai e-sukan semakin mendapat perhatian khususnya dalam kalangan anak muda negara.

E-sukan didefinisikan sebagai sukan yang berasaskan permainan komputer yang dimainkan oleh pengguna seperti pemain profesional. Permainan komputer ini dimainkan dalam bentuk persaingan atau pertandingan rasmi antara pasukan yang difasilitasikan oleh sistem elektronik. Terdapat beberapa permainan video yang popular seperti genre Strategy Base Game, First Person Shooter (FPS), Multiplayer Online Battle Arena (MOBA) dan Player Unknowns Battelground (PUBG).

E-sukan pernah mencipta satu fenomena apabila permainan League Of Legends mempunyai lebih daripada 100 juta pemain di seluruh dunia. Hal ini membuka mata masyarakat mengenai e-sukan.

Permainan ini banyak dipertandingkan sehingga ada yang menawarkan hadiah lumayan seperti pingat dan juga wang tunai. Pertandingan sukan maya ini diterima sebagai kegiatan sukan oleh jawatan kuasa olimpik antarabangsa pada tahun 2017. E-sukan yang terdiri daripada permainan kompetitif pada peringkat profesional ini juga pernah dipertandingkan pada peringkat Sukan Asia 2018, Sukan SEA 2019 dan Sukan Olimpik 2021.

Di Malaysia, perkembangan e-sukan agak lambat berbanding dengan negara maju yang lain. Namun begitu, sejak belakangan ini, perkembangan e-sukan mula mendapat perhatian. Malaysia mencatatkan sejarah tersendiri apabila membuka pusat e-sukan yang tersendiri yang dikenali sebagai The Pantheon yang terletak di The Square, One City USJ. Pusat e-sukan ini merupakan pusat e-sukan bertaraf lima bintang yang dilengkapi dengan 116 buah komputer berserta komponen tinggi zon realiti maya (VR), zon konsol Sony Playstation 4 (PS4) dan Sony Playstation 5 (PS5) serta simulator kereta.

The Pantheon menetapkan pengunjung yang dibenarkan masuk mestilah berusia 12 tahun dan ke atas serta larangan masuk buat pengunjung yang memakai pakaian seragam sekolah. Hal ini bagi memastikan e-sukan berada pada landasan yang tepat. The Pantheon mula beroperasi pada pukul 11.00 pagi hingga 12.00 tengah malam, pada setiap hari. The Pantheon juga menawarkan perkhidmatan pada harga yang berpatutan. Sebagai contohnya, pada zon komputer, pengguna perlu membayar sebanyak RM5 bagi satu jam penggunaan; zon komputer premium pula, pengguna perlu membayar RM7 bagi satu jam penggunaan; zon simulasi RM30 bagi satu jam penggunaan; zon realiti maya (VR) sebanyak RM50 bagi 30 minit penggunaan; manakala bagi zon PS4 dan PS5 adalah percuma kepada ahli yang membuat pembelian makanan dan minuman bernilai RM5 dan ke atas.

Terdapat banyak pengiat e-sukan di Malaysia yang berjaya dan membuktikan bahawa permainan video tidak membuang masa dan mampu memberikan keuntungan jika dilakukan dengan cara yang betul. Antara penggiat e-sukan yang terkenal ialah Soloz atau dikenali sebagai Maharaja Soloz dalam kalangan pengikut permainan strim langsung beliau. Nama sebenar beliau ialah Mohd Faris Zakaria, berusia 27 tahun. Gelaran Maharaja Soloz diberikan kerana populariti beliau sebagai pemain strim langsung yang mempunyai lebih 2.0 juta pengikut menerusi aplikasi Facebook Gamming. Bukan itu sahaja, Soloz juga mempunyai lebih sejuta orang pengikut di Instagram dan juga YouTube miliknya, iaitu Soloz Club.

Soloz mencipta rekod apabila beliau berjaya memecahkan rekod strim langsung tertinggi melebihi 100 ribu penonton, pada 23 Julai 2020. Beliau juga merupakan penerima anugerah Malaysia Book of Records dan memecahkan rekod peribadi beliau yang dicatatkan sebelumnya. Soloz juga digelar “Most Watched Creator Malaysia” oleh Facebook Gaming.

Selain Soloz, terdapat juga beberapa pemain e-sukan strim langsung lain yang menjadikan e-sukan sebagai kerjaya mereka, seperti Fuad Alili yang dikenali sebagai Fredo dan juga Imran Rosli yang dikenali sebagai Vokey, yang masing-masing mempunyai lebih daripada 1.0 juta pengikut di Facebook Gaming. Selain itu, Muhammad Dhiya Ulhaq, berusia 16 tahun juga antara pemain strim langsung yang dikenali di bawah naugan Team Secret. Walaupun usianya masih muda, namun beliau merupakan pemain yang mewakili Malaysia dalam pertandingan PUBG Mobile pada peringkat antarabangsa. Pencapaian keempat-empat orang pemain strim langsung ini membuktikan bahawa arena e-sukan bukanlah arena yang boleh diperlekehkan. Sukan ini mampu mengharumkan nama negara dengan kemenangan pemain handal ini pada peringkat kebangsaan mahupun antarabangsa.

Pada peringat universiti pula, e-sukan  menjadi tarikan pelajar untuk menceburi bidang tersebut. Hal ini dapat dilihat dengan wujudnya kelab e-sukan di beberapa buah universiti seperti Universiti Teknologi Malaysia (UTM), Universiti Multimedia (MMU) dan Universiti Teknologi MARA (UiTM). Di UiTM, kelab e-sukan baru sahaja ditubuhkan pada tahun 2020. Kelab e-sukan di UiTM mempunyai ahli yang agak aktif di Malaysia seperti mahasiswa Muhammad Nabil Japri daripada pasukan Vendette. Hal ini dibuktikan apabila beliau dan pasukannya telah berjaya menjuarai pusingan kelayakan Cyberathete Collegiate Mobile Legends. Hingga kini, kelab e-sukan di UiTM mempunyai lebih daripada 70 orang ahli. UiTM telah membuktikan kehebatanya dalam bidang e-sukan apabila berjaya menganjurkan kejohanan Celcom X-Pax e-sukan Kampus (KEK) yang diadakan di kampus Puncak Alam. Penganjuran ini merupakan kerjasama dengan Media Prima Digital yang kini dikenali sebagai Rev Media Group.

Timbalan Pengarah 1 (Acara, Majlis dan Pameran), Hab Media Kreatif dan Teknologi (CMThub) UiTM, Dr. Masrur Mohd Khir menjelaskan bahawa hab yang disediakan seperti kemudahan teknologi kepada pelajar untuk mencungkil bakat dalam e-sukan akan mendedahkan pelajar kepada profesion baharu dalam bidang sukan dan membuka peluang pekerjaan dalam bidang ini.

Ternyata perkembangan e-sukan di Malaysia semakin menampakkan sinarnya dan merubah tanggapan masyarakat mengenai pemain dalam talian yang mula mendapat tempat dalam kalangan anak muda. Apabila kerjaya e-sukan melahirkan banyak pemain yang berbakat, suatu hari nanti pastinya nama negara akan dipandang tinggi di mata dunia.

Penulis ialah Pensyarah Kanan, Fakulti Sains Komputer dan Matematik (FSKM), Universiti Teknologi MARA (UiTM) serta Felo, Institut Pemikiran dan Kepimpinan Melayu (IMPAK), UiTM.


Yang Gila Siapa?

Untuk mendapatkan maklumat terkini, ikuti kami melalui Telegram

Mudah melontarkan kata “gila“ kepada orang yang hendak mengangkat bahasa negara ke mercu maruahnya yang hak. Soalnya, siapakah yang gila? Gilakah Perdana Menteri kerana hendak memperkukuh kedudukan dan peranan bahasa Melayu sebagai bahasa negara seperti ketetapan Perlembagaan Persekutuan, Akta Bahasa Kebangsaan, Akta Pendidikan dan undang-undang lain? Gilakah beliau kerana menetapkan bahasa Melayu untuk urusan kerajaan di luar negara? Jika demikian, banyak pemimpin dunia yang gila kerana menggunakan bahasa kebangsaan mereka di forum antarabangsa.

Jaminan Ketua Setiausaha Negara untuk memastikan bahasa Melayu dilaksanakan dalam pentadbiran negara pun adakah tindakan gila? Jika begitu, gilalah penggubal Perlembagaan Persekutuan yang menetapkan bahasa Melayu sebagai bahasa rasmi pentadbiran kerajaan persekutuan, kerajaan negeri dan pihak berkuasa awam, seperti dalam Perkara 152(6).

Menurut lunas Islam, apabila orang yang didakwa itu tidak seperti yang didakwa, maka dakwaan itu berbalik kepada pihak yang mendakwa. Perdana Menteri pasti tidak gila kerana tindakan beliau memenuhi ungkapan Perdana Menteri pertama, Tunku Abdul Rahman Putera, iaitu “Bahasa kebangsaan ibarat roh pada jasad“. Orang yang berusaha mengisi dasar negara, termasuklah dasar bahasa kebangsaan pasti bukan orang gila.

Yang banyak wujud ialah orang yang tergila-gilakan kebudayaan Barat, termasuklah bahasanya. Soalnya, orang di dunia Barat sendiri tidak tergila-gilakan bahasa Inggeris. Orang Jerman, orang Perancis, orang Belanda, orang Finland, orang Sepanyol dan bangsa Barat yang lain tetap siuman meraikan bahasa mereka dalam mengejar kemajuan. Orang di Asia Timur, iaitu orang China, orang Korea dan orang Jepun pun begitu. Orang Rusia, orang Turki, orang Iran pun demikian. Tidak pula semua mereka itu dikatakan gila.

Kegilaan memuja bahasa asing yang dianggap satu-satunya bahasa dunia itulah sikap gila. Pejuang bahasa tidak pernah gila kerana perjuangan itu tidak pernah menjadikan mereka memusuhi mana-mana bahasa lain. Setiap bahasa ada faedahnya tetapi mengutamakan bahasa negara menjadi kewajaran. Maka, berhentilah daripada mendakwa orang yang memperjuangkan bahasa negara gila kerana khuatir pendakwa itulah yang sebenarnya “gila bahasa dan budaya asing“.


Kota Bharu, Kelantan – Dato’ A. Aziz Deraman, yang merupakan Presiden Pertubuhan Peradaban Melayu Malaysia Kelantan (PERADABAN) menyuarakan ketidakselesaannya berikutan kurangnya pelibatan dan penyertaan pelbagai kaum dalam beberapa kegiatan dan upacara sambutan Bulan Kemerdekaan dan Hari Kebangsaan Malaysia saban tahun.

“Kita hanya dapat menyaksikan penyertaan pelbagai kaum semasa hari perbarisan pada tanggal 31 Ogos setiap tahun. Hal ini demikian kerana adanya pelibatan dalam kalangan kanak-kanak atau pelajar sekolah. Kenapa senario ini terjadi? Apakah kemerdekaan tidak dihayati secara menyeluruh ataupun semangat patriotisme bangsa Malaysia itu belum sampai ke tahap yang tinggi?”

Beliau berkata demikian ketika diundang sebagai panel dalam program “Wacana Peradaban: Semangat Patriotisme, Pedulikah Anak Muda?“ anjuran Dewan Bahasa dan Pustaka Wilayah Timur (DBPWT) dan Perbadanan Perpustakaan Awam Kelantan (PPAK) dengan kerjasama PERADABAN yang berlangsung pada 25 Ogos 2021.

Patriotisme tidak semestinya difahami sebagai hak milik orang Melayu dan etnik peribumi serumpun di Sabah dan Sarawak sahaja. Semangat patriotisme seharusnya menjadi milik bersama merentasi kaum, etnik dan suku bangsa, tegas beliau.

Menurut Dato’ Aziz lagi, minda bebas golongan generasi muda semacam mahu segala-galanya menyamai Barat, bebas dalam semua perkara termasuklah menerima ideologi LGBT (lesbian, gay, biseksual, transjantina), pluralisme, liberalisme, hedonisme dan seumpamanya. Itukah makna merdeka buat mereka?

Soal beliau lagi, tidak terfikirkah kita bahawa nilai-nilai sedemikian akan menyebabkan akal budi bangsa boleh terperosok ke jurang bahaya yang akan menimbus nilai-nilai murni bangsa sendiri yang dilandasi agama dan budaya? Maka tidakkah boleh pihak berkuasa mengambil tindakan membendungnya berdasarkan penguatkuasaan undang-undang dengan tegas agar tuntutan agama, nilai-nilai kebudayaan kebangsaan dan erti kemerdekaan itu kekal dipertahankan?

Dato’ Aziz mengingatkan generasi baharu agar dapat mereformasi akal budi dan penghayatan makna kemerdekaan dan patriotisme secara meluas dan mendalam.

Permainan politik yang berlebihan dan perpecahan sesama sendiri hanya akan membuka pintu besar kepada strategi halus musuh. Tidak mustahil sesebuah negara boleh terjajah semula. Algojo politik yang tidak dapat mengawal nafsu dan emosi yang membuak mahukan kekuasaan sanggup berbuat apa-apa sahaja untuk memperoleh kuasa atau menumbangkan pemerintah. Hal ini boleh terjadi di mana-mana jua termasuklah Malaysia.

Beliau turut menyeru agar nikmat kemerdekaan seharusnya benar-benar dihayati dengan rasa penuh kesyukuran. Pengisian sambutan hari kemerdekaan atau hari kebangsaan yang diadakan pada setiap tahun patut meresapi jiwa nurani bangsa.

Dengan semangat patriotisme, sesuatu bangsa akan memungkinkan penciptaan kegemilangan bangsa dalam semua bidang termasuklah dalam gerakan intelektualisme, daya cipta, sains dan teknologi apabila budaya kreativiti dan inovasi menjadi sebahagian daripada nilai transformasi bangsa Malaysia.

Sekiranya penghayatan kemerdekaan itu menipis, bermakna akal budi bangsa masih berada di bawah pengaruh imperialisme budaya (cultural imperialism) dan penjajahan minda asing.

Dato’ Aziz menekankan bahawa dalam aspek sosiobudaya, para orientalis mengatakan ada tiga cara jika mahu meruntuhkan sesebuah peradaban bangsa,  iaitu runtuhkan institusi kekeluargaan, runtuhkan sistem pendidikan dan jatuhkan pemimpin yang berwibawa. Musuh kepada bangsa Malaysia akan selalu mengintai peluang melemahkan tiga kekuatan yang ada ini, selain melemahkan pemerintahan dan pentadbiran negara, merosakkan jalan politik dan ekonomi atau memusnahkan kesejahteraan sosial dan budaya.

Kemerdekaan itu adalah untuk Malaysia dan semua lapisan rakyatnya, terutamanya generasi muda. Kita mengharapkan anak-anak muda Malaysia peduli dan prihatin terhadap isu-isu patriotisme.

Rakyat dan generasi muda Malaysia harus membalas pengorbanan generasi terdahulu dengan berbakti kepada negara agar Malaysia tetap aman sejahtera, makmur dan harmoni.

Dengan prinsip “Kesatuan dalam Kepelbagaian” yakni sifat pelbagai kaum atau etnik, agama, kepercayaan, budaya, adat resam, bahasa dan dialek, bahkan berbeza fahaman pegangan politik sekalipun, rakyat Malaysia mesti bersama-sama mempertahankan kedaulatan dan kemerdekaan negara.

Sesi wacana peradaban yang dipengerusikan oleh Mohd Azizi Zainudin (Mr. Librarian), Pustakawan Kanan PPAK boleh ditonton sepenuhnya melalui Facebook Perpustakaan Awam Kelantan dan saluran media sosial DBP.


Mendengari Suara Gaza

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) Wilayah Tengah dengan kerjasama Perpustakaan Universiti Sains Islam Malaysia (USIM) telah menganjurkan program Forum Suara Gaza pada 25 Ogos 2021. Program ini disiarkan secara langsung melalui platform Facebook USIM TV dan juga Jendela DBP pada pukul 10.00 pagi hingga 12.00 tengah hari.

Program ini dianjurkan bertujuan untuk memberikan kesedaran terhadap penonton tentang betapa perit dan susahnya kehidupan seseorang yang bergelar rakyat Palestin. Di samping itu, para panelis juga menyentuh mengenai isu yang berlaku antara Israel dengan Palestin melalui penceritaan secara terperinci tentang sejarah lampau bermula daripada peristiwa tercetusnya peperangan antara dua buah negara ini.

Forum ini dimulakan dengan ucapan pengacara TV Alhijrah, Farrah Adeeba Mohamed Ashraf yang bertindak sebagai moderator. Farrah Adeeba seterusnya membuat perincian dan memberikan penerangan tentang diskriminasi dan prejudis yang telah disalahertikan oleh rejim Zionis. Beliau turut mempertikaikan alasan mereka untuk menjajah Palestin adalah sangat tidak masuk akal oleh sebab mereka menyatakan bahawa “tanah Palestin bukan dijajah, tetapi merupakan tanah tradisi mereka yang diduduki oleh nabi-nabi mereka seperti Nabi Sulaiman.”

Ahli panel yang diundang khas bagi menyerikan forum ini ialah Profesor Madya Dr. Hafidzi Mohd Noor yang merupakan Pensyarah dari Universiti Putra Malaysia (UPM). Beliau memulakan program ini dengan menyatakan bahawa dakwaan Israel yang mengatakan rampasan tanah Palestin itu adalah wajar dilakukan oleh mereka adalah rapuh. Hujah demi hujah telah diberikan oleh beliau dengan menjelaskan bahawa peristiwa yang terjadi pada masa kini dapat dikaitkan dengan kisah silam yang terdahulu.

Dalam kitab mereka sendiri, Nabi Musa a.s. telah menyatakan golongan yang tidak berperikemanusiaan inilah yang membunuh para nabi.

“Apatah lagi kalau kita merujuk al-Quran, kita dapat lihat kaum ini telah melanggar pelbagai bentuk arahan, perintah dan amanah yang telah diletakkan atas diri mereka. Ini menunjukkan betapa angkuhnya mereka dan mereka tidak malu untuk membuat satu resolusi untuk mempunyai negara mereka tersendiri,” ujar Dr. Hafidzi.

Forum ini diteruskan oleh ahli panel yang kedua, Dr. Mohd Soberi Awang, iaitu Pensyarah USIM. Beliau memulakan komentar beliau dengan memetik ayat al-Quran tentang dakwaan Yahudi yang menyatakan bahawa mereka berhak untuk mendapatkan tanah Palestin. Menurut Dr. Mohd Soberi, isu Palestin ini ialah isu yang berkaitan dengan nyawa manusia itu sendiri dan tidak ada kaitan sama sekali dengan isu agama.

Tindakan mereka membunuh orang Palestin tanpa menerima tindak balas merupakan tindakan bacul. Mereka melakukan apa-apa sahaja bentuk keganasan. Tekanan terhadap orang Islam merupakan suatu tindakan yang bacul!

Program tersebut mendapat sambutan yang baik daripada khalayak dan telah disokong oleh warga siber atas usaha yang dilakukan oleh pihak DBP dan USIM. Program ini diakhiri dengan persembahan oleh penyanyi, SISO, dengan lagunya yang berjudul Balada Gadis Kecil.

Dalam pada itu, pihak DBP dengan kerjasama USIM turut mengambil kesempatan untuk membuat penjualan buku dan 10 peratus daripada jumlah pembelian buku tersebut akan disumbangkan ke Tabung Palestin bagi membantu meneruskan perjuangan Palestin.

Ikuti siaran forum ini di Facebook USIM TV dan Jendela DBP.


Perpaduan Tunjang Keharmonian Negara

Kuala  Lumpur – Bersempena dengan sambutan bulan kemerdekaan, Akademi Dr Har telah menganjurkan forum Bicara Merdeka: Saya Anak Malaysia Siri 4 dengan tajuk “Bersatu Teguh, Bercerai Roboh” pada 26 Ogos 2021 (khamis) pukul 9.30 malam. Forum yang diadakan secara dalam talian boleh ditonton secara langsung menerusi platform Facebook dan YouTube Akademi Dr Har.

Forum ini menampilkan dua panel jemputan, iaitu Dato’ Goh Hin San, Presiden Persatuan Kebudayaan Han Malaysia (HAN) dan Ahli Lembaga Pengarah Dewan Bahasa dan Pustaka (DBP) serta Syed Umar Sadique Syed Ab Rahman (Marc Sadique) selaku pempengaruh dari Universiti Islam Antarabangsa Malaysia (UIAM). Manakala Profesor Datuk Dr. Harlina Halizah Hj Siraj selaku moderator forum.

Tujuan forum diadakan adalah untuk mengupas tentang perpaduan dalam kalangan rakyat Malaysia. Sesi forum dimulakan oleh Dato’ Goh yang menghuraikan tentang tiga asas perpaduan untuk menyatupadukan rakyat Malaysia yang berbilang kaum, iaitu melalui pengamalan, penguatkuasaan dan pelaksanaan prinsip Rukun Negara, bahasa Melayu sebagai bahasa kebangsaan dan kefahaman tentang pemaknaan yang terdapat pada Jalur Gemilang sebagai bendera negara.

Beliau turut menekankan bahawa konteks perpaduan perlu diamalkan, dihayati, disemai dan dipupuk dalam kehidupan seharian oleh semua rakyat Malaysia tanpa mengira budaya, bangsa dan agama. Bahkan semua rakyat Malaysia wajib mempelajari dan memahami sejarah negara demi mengukuhkan jati diri dan perpaduan rakyat Malaysia yang terdiri daripada pelbagai bangsa. “Manusia yang tidak menghormati dan tidak menghargai sejarah pasti akan tidak menghormati dan tidak menghargai negara,” jelas Dato’ Goh.

“Perpaduan harus dicungkil dari sanubari setiap individu. Antara kaedah terbaik bagi mewujudkan dan mengukuhkan perpaduan dalam kalangan masyarakat di Malaysia adalah menerusi platform kebudayaan dan sukan seperti tradisi pantun, sukan bola sepak, badminton dan berbasikal” ujar Dato’ Goh.

Menurut Dato’ Goh, budaya negara luar yang baik boleh diambil sebagai teladan, namun jati diri rakyat Malaysia mesti dipelihara dan dipertahankan untuk kelangsungan identiti generasi masa depan.

Marc Sadique pula berkata, dua teras utama yang mempengaruhi perpaduan rakyat di Malaysia adalah sifat bertanggungjawab terhadap negara dan toleransi antara kaum. Jika kedua-dua sifat ini tidak dipraktikkan dan dijadikan sebagai rutin kehidupan, maka perpaduan dan keharmonian antara pelbagai kaum yang dikecapi selama ini akan bercerai dan roboh jika masing-masing hanya mementingkan diri sendiri dalam semua perkara.

Beliau juga menyeru agar semua rakyat Malaysia belajar untuk menghayati erti kemerdekaan yang sebenar. Saling hormat-menghormati antara kaum menjadi tonggak utama untuk rakyat menikmati kemakmuran.

“Generasi muda harus menimba ilmu dan pengalaman daripada generasi yang lebih tua sebagai pedoman, bimbingan dan panduan bagi membina dan mengukuhkan perpaduan. Tanpa pengorbanan, ilmu dan pengalaman generasi yang terdahulu sebagai bimbingan, generasi muda pada masa kini pasti akan tersasar jauh dan tersilap jalan untuk mencapai matlamat perpaduan yang diimpikan,” tutur Marc Sadique.


Kabinet Baharu: PM Umum Pelantikan 31 Menteri, 38 Timbalan Menteri. Datuk Dr. Radzi Jidin Kekal Menteri Kanan Pendidikan

Untuk mendapatkan maklumat terkini, ikuti kami melalui Telegram

Kuala Lumpur – Perdana Menteri, Dato’ Sri Ismail Sabri Yaakob pada hari ini mengumumkan pembentukan kabinet beliau yang menyaksikan pelantikan sebanyak 31 menteri termasuk empat menteri kanan dan 38 timbalan menteri, dengan kebanyakan anggota lama dalam kerajaan sebelum ini dikekalkan. Antara yang dikekalkan termasuklah Menteri Kanan Pendidikan, Senator Datuk Dr. Radzi Jidin.

Selain beliau, Menteri Kanan yang turut dilantik semula terdiri daripada Datuk Seri Mohamed Azmin Ali yang memegang portfolio Kementerian Perdagangan Antarabangsa dan Industri dan Datuk Seri Fadillah Yusof yang menerajui  Kementerian Kerja Raya.

Dalam pengumuman itu, Perdana Menteri tidak mengumumkan pelantikan jawatan Timbalan Perdana Menteri. Tambahnya, barisan kabinet yang dibentuk pada hari ini merupakan pasukan pengurusan yang akan bekerja bersama-sama rakyat yang mendapat perkenan Yang di-Pertuan Agong.

“Kabinet ini perlu bertindak pantas dan bersepadu dalam usaha membebaskan Malaysia daripada ancaman pandemik COVID-19, kegawatan ekonomi serta kekusutan politik,“ ucap beliau yang disiarkan secara langsung dari pejabatnya di Putrajaya pagi ini.

Tambah Perdana Menteri, dengan mengambil kira hakikat bahawa beliau menerima kerajaan ini dalam keadaan seadanya, maka pembentukan kabinet ini merupakan satu formulasi semula berdasarkan situasi semasa demi mengekalkan kestabilan dan meletakkan kepentingan serta keselamatan keluarga Malaysia lebih daripada segala-galanya.

Maka itu, beliau akan memastikan barisan kabinet akan komited menjayakan agenda negara melalui jalinan kerjasama rentas parti bagi memacu pemulihan ekonomi demi kesejahteraan rakyat.

“Barisan kabinet ini dipilih daripada kombinasi mereka yang berpengalaman, diyakini mampu membantu negara memulihkan ekonomi dengan menyokong usahawan,  memudah cara perniagaan, dan merancakkan semula aktiviti ekonomi serta meningkatkan keyakinan pelabur,“ katanya,

Sehubungan dengan itu, kata beliau, bagi mendepani cabaran semasa, kabinet perlu berorientasikan hasil yang berlandaskan tiga prinsip, iaitu peka dengan keperluan semasa, bertanggungjawab dan amanah, dan mengembalikan semula keyakinan rakyat. Tegas Perdana Menteri, beliau akan memastikan barisan kabinet yang akan mengangkat sumpah pada Isnin, 30 Ogos 2021, akan menekankan budaya kerja berprestasi tinggi.

“Setiap kementerian perlu membuat perancangan jangka masa pendek dan jangka masa panjang serta mencapai sasaran yang ditetapkan. Untuk itu, setiap kementerian perlu membuktikan pencapaian awal dalam tempoh 100 hari pertama,“ kata Perdana Menteri lagi.

Menteri Kanan – Menteri Perdagangan Antarabangsa dan Industri: YB Datuk Seri Mohamed Azmin Ali

Menteri Kanan – Menteri Pertahanan: YB Datuk Seri Hishammuddin Tun Hussein

Timbalan Menteri: YB Datuk Seri Ikhmal Hisham Abdul Aziz

Menteri Kewangan: YB Tengku Datuk Seri Zafrul Tengku Abdul Aziz

Timbalan Menteri I: YB Mohd Shahar Abdullah

Timbalan Menteri II: YB Tuan Yamani Hafez Musa

Menteri Kanan – Menteri Kerja Raya: YB Datuk Seri Fadillah Yusof

Timbalan Menteri: YB Datuk Arthur Joseph Kurup

Menteri Kanan – Menteri Pendidikan: YB Senator Datuk Dr. Mohd Radzi Md Jidin

Timbalan Menteri I: YB Senator Dato’ Dr. Mah Hang Soon

Timbalan Menteri II: YB Datuk Mohamad Alamin

Menteri di Jabatan Perdana Menteri (Ekonomi): YB Datuk Seri Mustapa Mohamed

Timbalan Menteri: YB Eddin Syazlee Shith

Menteri di Jabatan Perdana Menteri (Tugas-tugas Khas): YB Datuk Dr. Abdul Latiff Ahmad

Timbalan Menteri: YB Datuk Mastura Tan Sri Dato’ Mohd Yazid

Menteri di Jabatan Perdana Menteri (Parlimen dan Undang-Undang): YB Datuk Seri Dr. Wan Junaidi Tuanku Jaafar

Timbalan Menteri: YB Datuk Wira Hajjah Mas Ermieyati Samsuddin

Menteri di Jabatan Perdana Menteri (Hal Ehwal Agama): YB Senator Tuan Idris Ahmad

Timbalan Menteri: YB Datuk Haji Ahmad Marzuk Shaary

Menteri di Jabatan Perdana Menteri (Hal Ehwal Sabah dan Sarawak): YB Datuk Seri Panglima Dr. Maximus Johnity Ongkili

Timbalan Menteri: YB Dato’ Hajah Hanifah Hajar Taib

Menteri Pengangkutan: YB Datuk Seri Ir. Dr. Wee Ka Siong

Timbalan Menteri: YB Dato’ Henry Sum Agong

Menteri Alam Sekitar: YB Datuk Seri Tuan Ibrahim Tuan Man

Timbalan Menteri: YB Dato’ Dr. Mansor Othman

Menteri Sumber Manusia: YB Datuk Seri Saravanan Murugan

Timbalan Menteri: YB Datuk Haji Awang Hashim

Menteri Wilayah Persekutuan: YB Datuk Seri Shahidan Kassim

Timbalan Menteri: YB Datuk Seri Jalaluddin Alias

Menteri Wanita, Keluarga dan Masyarakat: YB Datuk Seri Rina Harun

Timbalan Menteri: YB Dato’ Hajah Siti Zailah Mohd Yusoff

Menteri Pengajian Tinggi: YB Dato’ Dr. Noraini Ahmad

Timbalan Menteri: YB Senator Datuk Dr. Ahmad Masrizal Muhammad

Menteri Tenaga dan Sumber Asli: YB Datuk Seri Takiyuddin Hassan

Timbalan Menteri: YB Datuk Ali Anak Biju

Menteri Dalam Negeri: YB Datuk Seri Hamzah Zainuddin

Timbalan Menteri I: YB Datuk Seri Dr Ismail Mohamed Said

Menteri Kesihatan: YB Tuan Khairy Jamaluddin Abu Bakar

Timbalan Menteri I: YB Dato’ Dr Noor Azmi Ghazali

Timbalan Menteri II: YB Datuk Aaron Ago Dagang

Menteri Pertanian dan Industri Makanan: YB Datuk Seri Dr. Ronald Kiandee

Timbalan Menteri I: YB Datuk Seri Haji Ahmad Hamzah

Timbalan Menteri II: YB Dr. Nik Muhammad Zawawi Salleh

Menteri Pembangunan Luar Bandar: YB Datuk Seri Mahdzir Khalid

Timbalan Menteri I: YB Datuk Seri Abdul Rahman Mohamad

Timbalan Menteri II: YB Datuk Hasbi Habibollah

Menteri Luar Negeri: YB Dato’ Saifuddin Abdullah

Menteri Perdagangan Dalam Negeri dan Hal Ehwal Pengguna: YB Datuk Alexander Nanta Linggi

Menteri Komunikasi dan Multimedia: YB Tan Sri Annuar Musa

Timbalan Menteri: YB Datuk Zahidi Zainul Abidin

Menteri Perumahan dan Kerajaan Tempatan: YB Datuk Seri Reezal Merican Naina Merican

Timbalan Menteri: YB Datuk Sri Ismail Abdul Mutalib

Menteri Sains, Teknologi dan Inovasi: YB Datuk Seri Dr. Adham Baba

Timbalan Menteri: YB Datuk Amzad Mohamed @ Hashim

Menteri Pembangunan Usahawan dan Koperasi: YB Tan Sri Noh Omar

Timbalan Menteri: YB Tuan Muslimin Yahaya

Menteri Perusahaan, Perladangan dan Komoditi: YB Datuk Dr Zuraida Kamaruddin

Timbalan Menteri I: YB Datuk Seri Wee Jeck Seng

Menteri Pelancongan, Kesenian dan Kebudayaan: YB Datuk Seri Nancy Shukri

Timbalan Menteri: YB Datuk Seri Dr Santhara Kumar Ramanaidu

Menteri Perpaduan Negara: YB Datuk Halimah Mohamed Sadique

Timbalan Menteri: YB Senator Tuan Wan Ahmad Fayshal Wan Ahmad Kamal

Menteri Belia dan Sukan: YB Datuk Seri Ahmad Faizal Datuk Azumu

Timbalan Menteri: YB Senator Datuk Seri Ti Lian Ker


Sembang Santai Sekolah Ninja

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) menganjurkan rancangan ekslusif Luar Jendela: Sekolah Ninja pada 28 Ogos 2021, pukul 9.00 malam, dengan penampilan lima orang ahli panel dari Jepun. Program berkonsep bual bicara santai yang bersiaran secara langsung dari Tokyo, Jepun ini menunjukkan gelagat para ahli panel yang begitu hebat dan fasih bertutur dalam bahasa Melayu. Di samping itu, para panelis turut menceritakan perjalanan pembelajaran mereka di Jepun.

“Saya sangat seronok ketika berada di dalam kelas Bahasa Jepun kerana cerita yang disampaikan dalam buku sangat menarik minat pembaca. Tambahan pula, guru Bahasa Jepun bijak menarik minat para pelajar,” ujar Ryotaro Yuzawa atau lebih dikenali sebagai Razak.

Tambah Ryotaro Yuzawa, “semasa berada di universiti, saya amat berminat untuk mempelajari bahasa asing. Sebagai contohnya, bahasa Melayu dan bahasa Perancis. Hal ini dikatakan demikian kerana saya bukan sekadar memahami bahasa tersebut malahan turut memahami budaya yang diamalkan oleh penutur asalnya.”

“Bagaimana boleh timbul minat untuk mempelajari bahasa Melayu?”

Dalam program yang disiarkan melalui media sosial DBP tersebut, ahli panel Minamo Niizuma atau lebih dikenali sebagai Mirzanah berkata, “saya berminat dengan negara Asia Tenggara dan kenalan saya turut menetap di Malaysia. Malaysia merupakan sebuah negara yang baik dan perkara ini merupakan sebab mengapa saya ingin mempelajari bahasa Melayu.”

Dalam program bual bicara santai tersebut, ahli panel bernama Oga Morito atau lebih dikenali sebagai Osman menceritakan pengalaman beliau sebagai seorang pelajar universiti. Katanya, “belajar di universiti mempunyai lebih banyak kebebasan berbanding ketika berada di peringkat sekolah menengah kerana jadualnya boleh dipilih oleh pelajar itu sendiri.”

“Di samping itu, ibu bapa bersetuju untuk membenarkan anak mereka bekerja sambilan. Hal ini dikatakan demikian kerana pekerjaan sambilan mampu untuk mengembangkan kemampuan dan kemahiran untuk hidup bermasyarakat,” ujar Shui Tsuda atau dikenali sebagai Syalinah.

Selain itu, ahli panel Kota Nakai atau dikenali sebagai Kamal berkata, “ibu bapa saya bersetuju untuk melakukan pekerjaan sambilan. Akan tetapi, sebagai seorang pelajar, kita hendaklah belajar bersungguh-sungguh dan lebih mengutamakan pembelajaran berbanding dengan pekerjaan sambilan tersebut.”

Demikian antara perkongsian beberapa orang pelajar Jepun yang berusaha mendalami dan menuturkan bahasa kebangsaan negara kita dengan sebaik mungkin. Tonton video penuh program Luar Jendela: Sekolah Ninja di sini.


Sukan Teras Perpaduan Negara

Kuala Lumpur – Bersempena dengan sambutan bulan kemerdekaan, Dewan Bahasa dan Pustaka (DBP) telah menganjurkan program ambang merdeka dengan tajuk “Demi Lencana di Dada” pada 29 Ogos 2021 (Ahad) pukul 2.30 petang. Forum yang diadakan secara dalam talian boleh ditonton secara langsung menerusi platform media sosial DBP seperti Facebook, Twitter dan JendelaDBP.

Forum ini menampilkan dua panel jemputan, iaitu Datuk Lee Chong Wei, bekas atlet badminton negara serta Dato’ Mirnawan Datuk Haji Nawawi, bekas atlet hoki negara. Manakala Rusdi A. Rahman dari DBP selaku moderator program.

Tujuan program diadakan adalah untuk mengupas tentang tanggungjawab membawa nama dan maruah negara dalam arena sukan di peringkat antarabangsa. Program dimulakan oleh Datuk Lee yang menghuraikan tentang empat teras utama untuk menjadi seorang atlet sukan yang berjaya, iaitu melalui disiplin diri yang tinggi, hormat dan patuh pada setiap arahan jurulatih, sanggup berkorban masa dan tenaga serta sentiasa bersabar menempuh segala ujian yang hadir.

Sukan mampu menyatukan seluruh rakyat Malaysia menjadi sebuah keluarga dengan satu identiti dan jati diri. Melalui sukan juga, segala jurang perbezaan dapat diketepikan demi mencapai satu impian dan matlamat yang sama.

Datuk Lee turut menekankan bahawa sukan merupakan antara platform terbaik bagi membina dan mengukuhkan perpaduan dalam kalangan rakyat Malaysia yang berbilang bangsa. Sukan sebagai teras perpaduan negara perlu diamalkan, dihayati, disemai dan dipupuk dalam kehidupan oleh semua rakyat Malaysia tanpa mengira budaya, bangsa dan agama.

Menurut Dato’ Mirnawan pula, bersusah-susah dahulu, bersenang-senang kemudian. Tidak ada kejayaan yang boleh dicapai melalui jalan pintas serta tanpa sebarang pengorbanan.

Menurut beliau lagi, atlet perlu sentiasa muhasabah diri, memotivasikan diri serta menetapkan matlamat dan sasaran kejayaan yang ingin diperoleh. Bahkan atlet perlu mengorbankan masa lapang bersama-sama keluarga dan rakan-rakan, masa rehat dan perlu melalui fasa kesakitan dan kepenatan demi menjadi atlet yang berkualiti tinggi dan bertaraf dunia.

Menyarung lencana jalur gemilang di dada merupakan satu amanah memikul maruah negara. Melalui sukan, seorang atlet berupaya menyatukan seluruh rakyat Malaysia yang berbilang kaum dengan matlamat yang sama, iaitu menjulang dan memartabatkan nama dan maruah negara Malaysia dalam kejohanan sukan yang diceburi.


Perginya Datuk Abdul Adzis Abas

Untuk mendapatkan maklumat terkini, ikuti kami melalui Telegram

Kuala Lumpur – Mantan Ketua Pengarah Dewan Bahasa dan Pustaka (DBP), Datuk Abdul Adzis Abas menghembuskan nafas yang terakhir pada pukul 1.20 pagi, 30 Ogos 2021 (Isnin), di Hospital Pakar Al Islam, Kampung Baru, Kuala Lumpur.

Allahyarham Datuk Abdul Adzis merupakan Ketua Pengarah DBP ke-11 yang berkhidmat dari tahun 2016 hingga 2018.

Warga DBP merakamkan ucapan takziah buat seluruh ahli keluarga Allahyarham Datuk Abdul Adzis Abas. Semoga rohnya dicucuri rahmat dan ditempatkan dalam kalangan orang yang beriman. Amin.


Keprihatinan Mahasiswa terhadap Isu Kenegaraan

Johor – Keprihatinan mahasiswa terhadap isu kenegaraan amat penting bagi melahirkan golongan anak muda yang mempunyai nilai patriotik. Baru-baru ini, Persatuan Identiti Mahasiswa Universiti Teknologi Malaysia (UTM) dengan kerjasama Persatuan Mahasiswa Hindu UTM telah menganjurkan program diskusi yang bertajuk “Prihatinkah Mahasiswa?” yang dilaksanakan secara dalam talian di media sosial melalui aplikasi Facebook Identiti Mahasiswa UTM.

Sesi perkongsian yang berlangsung selama dua jam ini telah menampilkan tiga orang panel, iaitu Dr. Kamaruzaman Yussof, mantan Pensyarah Akademi Tamadun Islam UTM, Lim Wei Wen, mantan Setiausaha Student Union Task Force UTM, Lydia Karuna Sangeeth, mantan Presiden Persatuan Mahasiswa Hindu UTM serta moderator, Muhammad Faiz Abd Ghaffar. Antara topik utama yang menjadi isu perbincangan termasuklah sejarah mencapai kemerdekaan, erti patriotisme dalam kalangan anak muda serta pendekatan anak muda menjiwai semangat patriotik.

Pelbagai isu yang melibatkan kemerdekaan dari sudut pandangan anak muda turut dikupas dalam program ini. Para panel juga berdiskusi tentang peranan generasi muda agar cakna terhadap isu semasa memandangkan mereka merupakan masa depan sesebuah negara. Pada sesi terakhir, para peserta telah diberikan peluang untuk mengajukan soalan kepada para panel yang diundang. Maklum balas yang diterima semasa sesi pertanyaan ini secara tidak langsung menunjukkan para pelajar di menara gading juga mempunyai semangat mencintai tanah air yang tinggi. Keprihatinan mahasiswa dalam menyemai semangat patriotik ini dapat memastikan mereka turut menyumbang sebagai kumpulan pemikir dalam pembangunan negara.

Bersempena dengan sambutan bulan kemerdekaan, setiap individu khususnya anak muda digalakkan agar menzahirkan penghargaan terhadap perjuangan tokoh kemerdekaan. Semangat patriotik yang menebal juga wajar disemai dalam sanubari setiap individu supaya terus mempertahankan martabat negara bangsa.


Menghayati Politik Perjuangan

Kuala Lumpur – Program ambang merdeka yang dianjurkan oleh Dewan Bahasa dan Pustaka (DBP) diteruskan lagi pada 30 Ogos 2021 dengan tajuk “Politik Perjuangan” bersama-sama Yang Berbahagia Datuk Wira Haji Othman Muhamad, mantan Speaker Dewan Undangan Negeri Melaka dan Encik Abdul Ghani Abu selaku moderator dari DBP. Sesi bual bicara yang berlangsung selama satu jam ini diadakan secara dalam talian dan boleh ditonton secara langsung menerusi platform media sosial, iaitu Facebook DBP.

Objektif sesi bual bicara pada kali ini adalah untuk menyuntik semangat menyayangi bumi Malaysia melalui perkongsian kisah politik perjuangan yang telah dilakukan oleh pemimpin terdahulu demi mendapatkan kemerdekaan negara. Antaranya termasuklah pengorbanan Siti Rahmah Kassim dan rakyat jelata yang sanggup menggadaikan harta benda seperti barang kemas yang dimiliki untuk mengumpulkan dana bagi membolehkan rundingan kemerdekaan dibuat. Ketulenan semangat perjuangan yang dipamerkan oleh mereka menunjukkan sokongan rakyat yang tidak berbelah bahagi kepada pemimpin pada ketika itu.

Dalam sesi bual bicara tersebut, Datuk Wira Haji Othman Muhamad menyifatkan Tun Abdul Ghafar Baba sebagai seorang daripada tokoh pejuang politik yang telah banyak menabur jasa kepada negara termasuklah dalam membina perpaduan bukan sahaja dalam kalangan rakyat tetapi dalam parti politik. Menurutnya, Tun Abdul Ghafar Baba akan bercakap tentang perpaduan dalam satu nada tanpa mengira kaum Melayu, Cina dan India. Dengan kata lain, Tun Abdul Ghafar Baba mahu semua rakyat hidup dalam keadaan aman dan damai sebagai sebuah masyarakat walaupun berbeza agama dan kepercayaan.

Selain itu, Datuk Wira Haji Othman Muhamad turut menyentuh isu hubungan antara pemimpin dengan rakyat. Beliau menyatakan bahawa:

Pemimpin perlu turun padang melihat keadaan rakyat bagi mengetahui masalah yang dihadapi oleh mereka. Alhamdulillah, beberapa orang menteri yang sudah mengangkat sumpah semula sudah bertemu dengan rakyat.

Dalam pada itu, Datuk Wira Haji Othman Muhamad juga berpendapat bahawa pemimpin yang mengangkat sumpah semula tersebut bukanlah pemimpin “recycle” sebaliknya mereka diangkat semula kerana menonjolkan kebolehan sebagai seorang pemimpin. Malahan, rakyat seharusnya bersama-sama pemimpin demi merealisasikan agenda pembangunan negara.

Generasi muda kini perlu kembali kepada perjuangan asal datuk moyang kita dahulu dan jangan berhenti meneruskan perjuangan tersebut. Kembalikan nilai asas perjuangan yang menjadikan Malaysia aman dan damai. Ketulenan semangat memperjuangkan kedaulatan negara akan membuahkan hasil atau kemaslahatan kepada masyarakat Malaysia.

Sebagai mengakhiri sesi bual bicara itu, Datuk Wira Haji Othman Muhamad mengingatkan anak muda agar terus memperingati Hari Kebangsaan, di samping memberikan sokongan kepada pihak kerajaan, lebih-lebih lagi dalam menghadapi situasi pandemik COVID-19 yang masih belum reda. Beliau berharap agar anak muda mencontohi dan terus menghayati perjuangan tokoh kemerdekaan kerana merekalah pencetus untuk mendepani cabaran pada masa akan datang. Selamat Hari Kebangsaan Ke-64!


Memerdekakan Negara daripada Jenayah Rasuah

Perihal negara sedang dilanda jenayah rasuah bukan rahsia lagi. Kedudukan Malaysia merosot ke tangga  57 dari tangga 51, menurut Corruption Perceptions Index (Bernama, 28 Januari, 2021). Laporan TI-M.theedgemarjets.com melaporkan bahawa 71 peratus rakyat Malaysia  menganggap bahawa rasuah ialah isu besar negara.

Selain itu, beberapa petunjuk lain turut menggambarkan parahnya kesan jenayah rasuah di negara kita. Produktiviti rakyat Malaysia tercicir jauh berbanding dengan produktiviti negara jiran, iaitu Singapura. Pada tahun 2020, Keluaran Dalam Negara Kasar (KDNK) per kapita Malaysia ialah USD 10 1921, sementara Singapura mencapai USD 58 474. Merosotnya pelaburan asing di negara ini turut menjadi petunjuk kesan jenayah rasuah kerana hilangnya keyakinan pelabur kepada tadbir urus negara. Satu petunjuk lain ialah kian meningkatnya pengaliran kepakaran ke luar negara dengan sasaran utamanya Singapura sebanyak 57 peratus. Demikian laporan World Bank.

Jenayah rasuah mengakibatkan leluasanya ekonomi hitam, iaitu gerakan ekonomi bawah tanah yang merupakan kegiatan ekonomi haram yang tidak dinilai sumbangannya kepada KDNK. Menurut Tun Mohd. Hanif Omar, jenayah rasuah menjadi pendorong utama leluasanya ekonomi hitam (Sinar Harian, 4 Februari 2021). Kajian Dr. Ahmed Razman Latiff dari Universiti Putra Malaysia (UPM) menunjukkan bahawa nilai ekonomi hitam di negara ini dianggarkan RM300 bilion, menyamai 21 peratus KDNK negara.

Dalam menangani jenayah rasuah,  Suruhanjaya Pencegah Rasuah Malaysia (SPRM) mesti diberi wibawa sepenuh-penuhnya dalam melaksanakan amanah membanteras rasuah tanpa gangguan dan campur tangan politik atau pihak lain, termasuk pengumpan rasuah. Pernyataan Perdana Menteri (ketika itu), Tan Sri Muhyiddin Mohd. Yassin bahawa beliau tidak akan tunduk kepada tekanan untuk mempengaruhi badan kehakiman bagi menggugurkan kes tokoh tertentu yang berkaitan dengan kes rasuah mesti dijadikan dasar kerajaan secara menyeluruh, bukan pernyataan individu atau pendirian peribadi.

Sama ada disedari atau tidak, negara sudah mengalami satu sistem perubahan nilai daripada masyarakat yang patuh kepada agama dan nilai-nilai positif kepada sikap cinta dunia (hubuddunia). Hal itu menjadikan wujudnya golongan yang bersifat tamak haloba dan tidak cukup dengan rezeki yang ada tetapi mencari-cari peluang rasuah untuk kehidupan yang mewah tanpa memperhitungkan soal keberkatan. Halal haram, hak dan batil serta dosa dan pahala tidak menjadi pertimbangan kerana sifat serakah untuk meraih kekayaan. Gaya hidup tidak sepadan dengan jawatan dan pendapatan sebenar.

Disebabkan perubahan sistem nilai itu , rasuah seakan-akan sudah diterima sebagai satu “nilai senyap“ dalam kehidupan kini. Bahkan ada pihak yang seakan-akan mengiktiraf rasuah sebagai sebahagian unsur dalam birokrasi. Sikap berasa jijik dan benci kepada rasuah bertukar menjadi sikap pengesah dan berkompromi dengan rasuah. Jenayah rasuah seolah-olah disahkan oleh satu sistem masyarakat yang bobrok dan jelek.

Hukuman yang dijatuhkan kepada penjenayah rasuah turut memperlihatkan kepincangan. Diperlukan hukuman yang lebih tegas yang dapat memberikan pendidikan yang berkesan dan memberikan keinsafan kepada pemberi dan penerima rasuah.  Hukuman yang dapat dibayar dengan mudah menyebabkan rasuah itu berlaku berkali-kali dan  masalah rasuah tidak selesai. Pengamal rasuah tidak berasa aib tetapi seolah-olah bangga dengan jenayah yang dilakukan. Rasuah sebagai nilai senyap yang diterima seolah-olah disahkan oleh pihak berkuasa atau pemimpin tertentu yang berkuasa.

Bagi membanteras jenayah rasuah, peranan dan kesungguhan ahli parlimen sebagai wakil suara rakyat sangat penting untuk bersama-sama membincangkan perkara itu di dalam dewan rakyat. Gunakanlah dewan rakyat sebagai tempat untuk menyelesaikan masalah rasuah, dengan menggubal undang-undang dan memutuskan langkah yang berkesan untuk membendung rasuah.

Amat malang bahawa jenayah rasuah turut menggambarkan pegangan politik orang Melayu Islam. Demi kuasa, jenayah rasuah dijadikan alat untuk mengumpan pengundi dalam pemilihan jawatan dalam parti dan juga dalam pilihan raya. Jelas bahawa hal itu berpunca daripada ketaasuban kepada teori politik Barat, yang berlunaskaan usaha “memperoleh kuasa dan mempertahankan kuasa“, sehingga lupa untuk membina negara yang diberkati Allah SWT.  Gagasan pentingnya negara yang sejahtera dan diampuni Allah (baldatun tayyibatun warabbun ghafur) diabaikan.

Pengendali media, institusi agama dan pertubuhan perlu menjalankan kempen besar-besaran agar seluruh lapisan masyarakat menilai rasuah sebagai satu dosa besar, jenayah dan najis. Media perlu membentuk pendapat awam yang menolak rasuah sebagai sesuatu yang keji dalam masyarakat. Pemimpin semua agama patut berpadu fikiran dan usaha dalam memerangi jenayah rasuah. Tidak ada agama yang menerima rasuah sebagai perkara yang boleh diterima atau disahkan. Asas ini jauh lebih penting daripada perdebatan soal akidah dan amalan beragama dalam agama yang berlainan. Penyatuan fikrah dapat dibentuk dalam kalangan penganut agama yang berlainan melalui isu seperti pembanterasan rasuah.

Jenayah rasuah berkaitan juga dengan masalah penghayatan dan kepatuhan kepada nilai agama yang sudah hampir luntur dan menyebabkan masyarakat menjadi kabur tentang yang benar dan salah.  Kebanyakan orang Islam setiap hari membaca al-Quran tetapi seakan-akan tidak menemukan ayat 188 dalam surah al-Baqarah yang amat jelas memaparkan amaran keras daripada Allah terhadap orang yang terlibat dengan rasuah, sama ada penerima atau pemberi rasuah. Pendekatan pendidikan Islam dalam pendidikan formal dan tidak formal jelas memerlukan reformasi. Qiraah dan hafazan ternyata tidak cukup untuk melahirkan masyarakat yang peka kepada nilai dan amalan hidup beragama yang luhur. Dalam sistem pendidikan negara pula, pendekatan “memanusiakan“ manusia mesti dipertegas, terutama melalui penilaian berasaskan sekolah (PBS) yang beransur-ansur mengurangkan keutamaan nilai peperiksaan sebagai ukuran kecemerlangan pendidikan seseorang.

Bersempena dengan sambutan kemerdekaan negara, semua warganegara mesti bertekad untuk bersama-sama memerangi jenayah rasuah. Merdekakan negara kita daripada jenayah rasuah yang menjadi satu daripada ibu jenayah negara. Saling membantulah semua warganegara ke arah kebajikan dan membanteras kemungkaran, termasuk jenayah rasuah. Tanggungjawab itu perlu digalas terutamanya di peringkat pemimpin negara, pemimpin institusi, khasnya dalam perkhidmatan awam, dan pemimpin semua lembaga sosial, ekonomi dan politik. Usah menunggu satu abad untuk memerdekakan negara daripada kemungkaran.

(Datuk Seri Prof. Dr. Awang Sariyan ialah Pengarah Institut Alam dan Tamadun Melayu, Universiti Kebangsaan Malaysia dan merupakan Pengerusi Lembaga Pengelola, Dewan Bahasa dan Pustaka)


Bangsa Hebat dan Berjaya dengan Amalan Membaca

Untuk mendapatkan maklumat terkini, ikuti kami melalui Telegram

Simposium Pengantarabangsaan Bahasa Melayu yang dirasmikan oleh Yang Amat Berhormat Dato’ Sri Ismail Sabri Yaakob, Perdana Menteri Malaysia telah berlangsung dengan jayanya pada 22 Mei hingga 24 Mei 2022 di Dewan Bahasa dan Pustaka, anjuran Pejabat Perdana Menteri, Dewan Bahasa dan Pustaka, Institut Tamadun dan Alam Melayu, Universiti Kebangsaan Malaysia, dengan kerjasama Institut Peradaban Melayu, Universiti Pendidikan Sultan Idris, telah menampilkan tokoh pelbagai bidang dari dalam dan juga luar negara untuk menyampaikan cadangan dan saranan bagi memperkasakan dan memperluas penggunaan bahasa Melayu di peringkat antarabangsa.

Simposium yang bertemakan “Mengangkat Bahasa Melayu sebagai Bahasa ASEAN dan Antarabangsa” mempunyai kaitan dengan satu daripada inisiatif pelaksanaan Dekad Bahasa Kebangsaan (2020-2030) ke-empat, iaitu mengantarabangsakan bahasa Melayu sebagai satu daripada bahasa utama di ASEAN, dan menjadikan Malaysia sebagai pusat persuratan Melayu terulung di dunia. Pada kesempatan ini, penulis ingin mengucapkan tahniah kepada semua pihak yang terlibat dan semoga segala cadangan yang dilontarkan akan dapat direalisasikan. Penulis percaya kemeriahan simposium ini tidak akan pudar bahangnya, malah semakin mekar dari sehari ke sehari.

Kepetahan berbicara dengan idea yang bernas dan logik misalnya dalam simposium yang disebutkan tadi akan menimbulkan rasa kagum kepada pembicara tersebut. Namun begitu, daripada manalah hadirnya pengetahuan tersebut jika tidak daripada aktiviti membaca dan menelaah buku. Dengan membaca, seseorang itu akan dapat mengetahui pelbagai ilmu yang bermanfaat yang umpama jambatan ilmu dan berasa seronok untuk berkongsi atau bertukar-tukar maklumat dengan pembaca lain. Aktiviti ini sangat menarik kerana bukan sahaja dapat menjalinkan hubungan erat tetapi akan dapat meningkatkan kecerdasan emosi dan juga intelektual para pembaca. Selain itu, aktiviti ini akan melahirkan generasi yang berfikiran kritis, kreatif dan berinovatif yang mampu memberikan kesan kepada pembangunan intelek negara.

Hebatnya sesebuah negara itu apabila mempunyai masyarakatnya gemar mencari gali ilmu. Lupakan sebentar tentang konotasi negatif yang mengaitkan Malaysia dengan masyarakatnya yang hanya membaca tidak melebihi tiga jam seminggu atau yang tidak berminat membeli buku. Kita perlu fokus kepada anjakan paradigma serta ke arah yang lebih memotivasikan masyarakat. Transformasi kaedah bacaan secara digital dan mudah akses sebenarnya banyak membantu mengubah tabiat membaca masyarakat Malaysia.

Data statistik peminjaman bahan bacaan secara digital, tidak kira dalam bahasa Melayu ataupun bahasa asing menerusi u-Pustaka, Perpustakaan  Negara Malaysia (PNM) menunjukkan peningkatan dua kali ganda jumlahnya pada 2020, iaitu sebanyak 367 306 peminjaman berbanding dengan tahun sebelumnya. Hal ini bermakna, kempen “Sila Duduk di Rumah dan Baca Buku” oleh PNM ketika pelaksanaan Perintah Kawalan Pergerakan (PKP) adalah berjaya.

Selain itu, kajian firma Picodi juga menyatakan bahawa Malaysia adalah antara negara tertinggi yang progresif membeli buku secara dalam talian. Hal ini seharusnya diraikan tanpa perlu memberikan konotasi negatif atas keterujaan positif rakyat Malaysia. Hal ini kerana kita perlu mengakui bahawa mengubah sesuatu yang sudah menjadi kelaziman masyarakat itu adalah sukar. Memang betul, kadang kala kita perlu mengambil pendekatan mendesak untuk ke arah yang lebih baik, namun percayalah perkara ini akan lentur mengikut peredaran masa seperti alah bisa, tegal biasa.

Bagi meraikan dan memotivasikan masyarakat yang mencintai ilmu dengan membaca, terdapat pelbagai inisiatif daripada pihak kerajaan dan swasta. Baru-baru ini, pemberian Baucar Buku Semarak Membaca 2022 yang bernilai RM10 setiap satu sudah boleh ditebus mulai 1 April hingga 31 Ogos 2022 di bawah Program Semarak Seni Budaya oleh Kementerian Pelancongan, Seni dan Budaya (MOTAC) melalui PNM dan rakan-rakan industri buku Malaysia. Perkara ini dilihat sebagai satu dorongan yang sangat baik dan memberikan peluang kepada masyarakat memiliki buku yang digemari untuk dibaca di kedai-kedai buku terpilih seluruh negara.

Selain itu, bagi melestarikan bangsa yang hebat dan berjaya dengan membaca, program berskala besar diadakan seperti Pelancaran Program Nilam dan Program Jom Baca Bersama 10 Minit pada 22 April 2022 di seluruh negara secara serentak sebagai tanda komitmen semua pihak dan simbolik kepada rangsangan budaya terhadap kepentingan membaca dalam kitaran hidup. Kempen galakan membaca saban tahun juga dilihat sebagai suatu usaha tekal oleh pihak terlibat bagi memastikan masyarakat tidak berenggang dengan medium bacaan serta melahirkan masyarakat yang kaya dengan gedung maklumat.

Program jangka panjang yang dirancang bagi merealisasikan pelaksanaan Dekad Membaca Kebangsaan (DMK) 2021-2030 yang bermatlamat untuk  menjadikan Malaysia sebagai sebuah negara membaca bukanlah untuk mengubah secara drastik sikap masyarakat dengan timbunan bahan bacaan kerana hal ini akan cenderung kepada pesimistik. Justeru itu, amalan sikit-sikit lama-lama jadi bukit, iaitu biar sedikit namun bertambah dan konsisten menjadi fokus untuk menyeimbangkan tanggapan tersebut serta menghidupkan keseronokan dengan aktiviti yang tidak membebankan dan menjurus kepada motivasi membaca.

Seterusnya, bagi menyahut slogan #MALAYSIAMEMBACA, kita juga perlu menyemarakkan lagi kelangsungan industri buku. Bagi menyemai masyarakat berilmu yang bertaraf dunia, sokongan daripada industri buku sangat diperlukan untuk menerbitkan ilmu baharu dan juga terbitan buku terjemahan dari luar negara ke dalam bahasa Melayu agar masyarakat tidak ketinggalan memperoleh ilmu yang pelbagai. Oleh itu, bantuan dana penerbitan sama ada daripada pihak kerajaan ataupun swasta disalurkan kepada pemain industri buku untuk membantu meringankan kos penerbitan.

Dalam situasi menang-menang ini, tidak ada pihak yang akan menanggung kerugian kerana semua lapisan masyarakat akan dapat menerima tebaran ilmu tersebut. Kita perlu tanamkan dalam diri bahawa bangsa berjaya ialah bangsa yang membaca. Oleh itu, rasa waswas perlu dinyahkan dan mengambil tindakan berani dengan membuat pelaburan yang tinggi terhadap industri buku. Penganjuran Pesta Buku Antarabangsa Kuala Lumpur yang diadakan pada 3 Jun hingga 12 Jun 2022 di Pusat Dagangan Dunia Kuala Lumpur merupakan antara platform yang perlu disokong oleh masyarakat Malaysia.

Aktiviti lain yang lazim dan perlu dilakukan adalah seperti program bedah buku, bicara ilmu, wacana dan debat mengenai karya agung atau karya terkenal akan mampu mencaknakan minda masyarakat. Secara tidak langsung, masyarakat akan berusaha meneroka ilmu dan mencabar pemikiran aras tinggi masing-masing. Hal ini suatu petanda yang baik dalam memupuk dan membugarkan minda agresif masyarakat untuk mencintai dunia pembacaan sekali gus membentuk kematangan dalam melontarkan sesuatu idea apabila diminta.

Penulis melihat pengaruh media sosial sebagai medan penerangan yang perlu digunakan dengan semaksimumnya untuk menyebarluaskan aktiviti galakan membaca dalam kalangan masyarakat. Kini, telefon pintar seakan “pendamping terbaik” kepada masyarakat. Oleh itu, pihak yang terlibat perlu mengambil peluang untuk menguar-uarkan aktiviti yang telah dirancang kepada masyarakat. Namun demikian, aktiviti tersebut mestilah sesuatu yang bercorak kreatif dan interaktif seiring dengan kecanggihan teknologi agar masyarakat bukan sahaja fokus kepada aktiviti membaca bahkan mendapat pengetahuan tentang perkembangan teknologi.

Bangsa hebat dan berjaya dengan amalan membaca tidak akan menjadi kenyataan jika masyarakat Malaysia tidak sama-sama berganding bahu mencapai objektif tersebut. Masyarakat yang terpimpin akan mudah menyedari dan memberikan tindak balas positif terhadap sesuatu perancangan. Janganlah bersikap acuh tak acuh terhadap setiap usaha hebat yang dilakukan oleh pelbagai pihak kerana sudah tentu perkara yang dilakukan akan memberikan kemaslahatan kepada semua. Oleh itu, jadikanlah amalan membaca sebagai gaya hidup kerana anda semua ialah bangsa yang hebat dan berjaya. Tanpa ilmu hati akan mati.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia.


Menteri Pendidikan Komited Memperkasakan Pendidikan Negara

Putrajaya – Menteri Pendidikan, Yang Berhormat Datuk Dr. Radzi Jidin telah mengadakan perjumpaan bersama-sama pengurusan tertinggi Kementerian Pendidikan Malaysia (KPM) selepas majlis mengangkat sumpah di Istana Negara petang tadi. Perjumpaan tersebut telah dihadiri oleh Timbalan Menteri Pendidikan 1, Yang Berhormat Dato’ Dr. Mah Hang Soon, Ketua Setiausaha Kementerian Pendidikan, Datuk Yusran Shah Mohd Yusof serta Ketua Pengarah Pendidikan, Datin Sri Hajah Nor Zamani Abdol Hamid.

Menurut Dr. Radzi Jidin melalui kenyataannya di laman sosial Facebook beliau, banyak perkara yang telah dicapai dalam usaha menambah baik pendidikan negara dalam tempoh 18 bulan berada di KPM sebelum ini.

Kami akan terus mengikhtiarkan yang terbaik dan berusaha gigih untuk memperkasakan ekosistem pendidikan negara serta menjunjung amanah yang diberikan dengan sehabis baik. Nothing beats hard work!


Membebaskan Negara daripada Rasuah

Untuk mendapatkan maklumat terkini, ikuti kami melalui Telegram

Putrajaya – Pada hari ini, kita menyambut 64 tahun kemerdekaan negara dengan serba kekangan tatkala negara dilanda pandemik COVID-19. Ketika sebahagian besar rakyat khususnya anggota barisan hadapan bergadai nyawa bergelut menghadapi pandemik, ada juga segelintir yang masih rakus menggadai maruah demi memuaskan nafsu haloba sehingga menjejaskan kestabilan negara.

Menurut Timbalan Ketua Pesuruhjaya (Pencegahan) Suruhanjaya Pencegahan Rasuah Malaysia (SPRM), Dato’ Sri Shamshun Baharin Mohd Jamil, cabaran dan tanggungjawab kita pada hari ini pada hakikatnya bukan sekadar memutuskan rantaian penularan COVID-19, malahan kita juga perlu berdepan dengan cabaran serta tanggungjawab memutuskan rantaian rasuah yang gelombangnya semakin kuat melanda.

Tambah beliau, “sebagai rakyat yang prihatin dan cinta akan negara ini, kita perlu bersama-sama memenangi perjuangan melawan COVID-19 dan juga memenangi perjuangan membebaskan negara daripada ancaman rasuah.“

Rasuah bukan sahaja jenayah yang keji, malahan umpama wabak yang membarah. Seperti pandemik COVID-19 yang melanda, jika dibiarkan, rasuah juga bukan setakat memberikan kesan buruk kepada peribadi, keluarga dan organisasi malahan juga akan mengancam keselamatan dan meruntuhkan negara yang tercinta ini.

Menurutnya, pihak kerajaan termasuk SPRM seperti anggota barisan hadapan melawan Covid-19 yang turut bertungkus lumus mencari mekanisme terbaik serta lebih efektif dalam menangani jenayah rasuah yang menular di negara ini. Antara mekanisme terbaik yang boleh menjadi vaksin kepada gejala rasuah adalah melalui Program Pegawai Integriti Bertauliah (CeIO) sepertimana Arahan YAB Perdana Menteri No. 1 Tahun 2009 Siri 1 No. 1 Tahun 2011.

CeIO yang dilatih di Akademi Pencegahan Rasuah Malaysia (MACA) menjadi vaksin harapan kerajaan dan SPRM untuk memutuskan rantaian rasuah dengan membudayakan integriti dan antirasuah dalam masyarakat. Malah, CeIO boleh berperanan sebagai kunci komunikasi kepada SPRM dalam menghubungkan dan menyebarluaskan mesej antirasuah khususnya di organisasi masing-masing. Peranan CeIO amat penting kepada SPRM apatah lagi modul latihan yang diberikan kepada CeIO di MACA tidak jauh berbeza daripada latihan dan kompetensi yang diberikan kepada pegawai SPRM sendiri.

Justeru, beliau menegaskan kepentingan CeIO untuk dinaungi, dipantau dan dikawal selia keberkesanan serta tingkah laku secara berterusan khususnya di lapangan supaya tidak mencemari profesion integriti dan amanah yang dipertanggungjawabkan.

Menurutnya, penubuhan serta peranan Persatuan Pegawai Integriti Bertauliah (ACeIO) Malaysia pula amat dialu-alukan dalam membantu kerajaan dan SPRM menunaikan amanah ini. Sehubungan dengan itu, beliau amat mengharapkan ACeIO terus berkerjasama rapat dengan SPRM khususnya dalam tadbir urus, pengukuhan jati diri dan pembangunan kompetensi CeIO secara berterusan.

Mengambil semangat kemerdekaan, Dato’ Sri Shamshun Baharin menaruh harapan tinggi untuk semua pihak termasuk CeIO dan ACeIO agar dapat bersama-sama kerajaan dalam pemulihan segera negara daripada kesan pandemik yang melanda. Beliau juga berharap semua pihak khususnya ACeIO untuk bersama-sama SPRM berjuang membebaskan negara daripada gejala rasuah.

Beliau yang akan menamatkan perkhidmatan sebagai pegawai awam pada 1 September 2021 menyeru seluruh Keluarga Malaysia supaya lebih prihatin untuk hidup harmoni dengan jati diri yang kukuh serta mengamalkan dan membudayakan nilai murni serta integriti secara berterusan. Beliau bertekad dan mengajak semua pihak khususnya CeIO dan ACeIO untuk bersama-sama SPRM meneruskan perjuangan memerdekakan negara daripada ancaman rasuah demi untuk melihat Malaysia tercinta ini kekal berdaulat dan diurus tadbir dengan penuh berintegriti.


Patriotisme Benteng Pertahanan Negara

Kuala Lumpur ‒ Program Wacana Hari Kebangsaan anjuran Universiti Pertahanan Malaysia (UPNM) dan Dewan Bahasa dan Pustaka (DBP) bersempena dengan Hari Kebangsaan Malaysia yang ke-64 telah diadakan pada pukul 10.00 pagi hari ini.

Program yang bertemakan “Patriotisme Benteng Pertahanan” ini telah disempurnakan oleh Pensyarah Fakulti Pengajian dan Pengurusan Pertahanan UPNM, Profesor Emeritus Dato’ Dr. Wan Hashim Wan Teh dan Pengerusi Lembaga Pengelola DBP, Profesor Datuk Seri Dr. Awang Sariyan. Sementara itu, Profesor Madya Ts. Dr. Jessica Ong Hai Liaw dari UPNM bertindak sebagai moderator program yang mengupas beberapa aspek penting berkaitan dengan patriotisme dan kecintaan terhadap tanah air ini.

“Kemerdekaan merupakan ejen sosialisasi yang terbaik bagi memantapkan perasaan cinta akan tanah air dalam jiwa rakyat Malaysia. Apa-apa yang penting, kita hendaklah terus bersemangat mempertahankan kemerdekaan negara. Tanpa kemerdekaan, kita tidak mempunyai nilai kehidupan,” ujar Dr. Awang Sariyan memulakan bicara.

Kemerdekaan sangat penting dan patriotisme merupakan suatu tunggak bagi menjamin pertahanan dan ketahanan negara.

Dalam program tersebut, beliau turut menyatakan kepentingan bahasa Melayu sebagai bahasa kebangsaan dalam memperkukuh kemerdekaan negara. Menurut Dr. Awang Sariyan, “terdapat empat fungsi bahasa sebagai jiwa bangsa, iaitu asas pembentukan konsep diri manusia; asas pengilmuan manusia; perantaraan perhubungan sosial; dan perantaraan pewarisan tamadun.”

Al-Ghazali dalam kitab Ihya’ Ulumuddin telah menjelaskan mengenai keperluan menguasai bahasa sebagai ilmu permulaan untuk seseorang memperoleh ilmu dan memperkembangkan ilmu yang diperolehi mereka. Demikian juga yang disebut oleh Hamka dan juga sarjana barat.

Tambah beliau, “dalam hal tersebut, patriotisme juga penting dalam konteks menguasai bahasa untuk ilmu. Andai kata seseorang individu tidak mempunyai ilmu yang kuat, maka patriotisme individu tersebut juga tidak begitu kuat dan tiada perkara yang dapat dibanggakan untuk menunjukkan diri sebagai seorang warganegara yang merdeka.”

Dalam program berdurasi satu jam 33 minit 49 saat yang disiarkan melalui media sosial DBP dan Facebook Pejabat Pendaftar UPNM tersebut, Dr. Wan Hashim berkata, “sejarah merupakan jati diri seseorang individu. Malaysia telah memasuki tahun ke-64 merdeka dan ini merupakan suatu tempoh yang pendek jika dibandingkan dengan tempoh negara kita dijajah oleh empat kuasa besar dunia.”

Berdasarkan forum tersebut, dapat disimpulkan bahawa nasionalisme merupakan semangat sedar akan nilai kebangsaan dan nasionalisme merupakan akarnya. Apabila sudah terbentuknya negara yang merdeka, maka segala ciri negara tersebut diadun dan membentuk asas patriotisme. Secara dasarnya, patriotisme menjadi satu matlamat dan kaedah yang lebih besar. Akan tetapi, nasionalisme merupakan asas dan memerlukan semangat kebangsaan agar rakyat dapat mempertahan unsur patriotik dalam diri dan jiwa mereka. Kedua-dua unsur tersebut, iaitu patriotisme dan nasionalisme mempunyai kaitan antara satu dengan yang lain. Namun demikian, pada akhirnya, unsur patriotisme jualah yang lebih besar.


Majalah DBP Terus Hidup dalam Masyarakat

Untuk mendapatkan maklumat terkini, ikuti kami melalui Telegram

Kuala Lumpur ‒ Dalam konteks menjadikan Malaysia sebagai sebuah negara maju, perlu ada pembudayaan pembacaan dalam kalangan masyarakat. Dalam usaha ke arah itu, pada hari ini, Bahagian Majalah di bawah Jabatan Penerbitan Dewan Bahasa dan Pustaka (DBP) menganjurkan program bertajuk “Forum Membudayakan Pembacaan Majalah DBP” secara dalam talian menerusi aplikasi Zoom.

Forum ini memberikan fokus terhadap cara membudayakan pembacaan majalah DBP, di samping mendapatkan maklumat, pandangan dan cadangan bagi menambah baik aspek kandungan dan kaedah penyampaian majalah. Program ini juga diadakan selaras dengan peranan DBP dalam usaha membina dan memperkaya bahasa kebangsaan dalam semua bidang termasuklah sains dan teknologi.

Sesi perkongsian secara tertutup yang berlangsung selama dua jam setengah ini menampilkan dua orang ahli panel, iaitu Pensyarah di Institut Pemikiran dan Tamadun Islam, Universiti Islam Antarabangsa Malaysia, Profesor Dato’ Dr. Ahmad Murad Noor Merican yang lebih dikenali sebagai A Murad Merican dan Presiden Gerakan Penulis Malaysia, Zamri Mohamad, serta Ketua Editor Bahagian Majalah, Dr. Rosmani Omar sebagai moderator.

Antara perkara utama yang menjadi isu perbincangan termasuklah budaya membaca serta pemilihan bentuk bahan bacaan dalam kalangan rakyat Malaysia, usaha untuk menggalakkan amalan membaca, serta cadangan penambahbaikan majalah DBP bagi menarik minat golongan pembaca.

Menurut A Murad Merican, tanggungjawab untuk menggesa masyarakat agar membudayakan amalam membaca terletak pada semua pihak termasuklah keluarga, pendidik, pihak berkuasa, badan bukan kerajaan (NGO), universiti serta sentimen masyarakat secara umum.

Tanya pada diri, apakah bahan bacaan yang kita baca?

Menurut beliau, “jenis bahan bacaan bergantung pada minat individu itu sendiri. Setiap masyarakat perlu peka terhadap objektif bacaan masing-masing dan bentuk bahan bacaan bagaimana yang boleh mencetuskan pemikiran dan perdebatan, serta memantapkan idea mereka untuk berdebat.“

Tambah A Murad Merican, “dalam membudayakan amalan membaca, perlu ada strategi mantap yang terletak pada penerbit buku, dan dalam konteks forum ini ialah penerbit majalah. Apa-apa yang penting, pembaca perlu mengenali kewujudan buku dan majalah itu sendiri.“

Membicarakan mengenai nilai bahan bacaan, Zamri Mohamad berkata, “dari segi nilai, kita perlu meneliti apakah perkara yang dilihat oleh pembaca? Ada yang membaca kerana ingin mencari penyelesaian terhadap masalah yang dihadapi, dan ada yang membaca sebagai sumber hiburan.“

Sesuatu bahan penerbitan itu, biar sedikit, asalkan menjadi dan memberikan kesan terhadap pembacanya.

Dalam pada itu, Zamri turut berkongsikan pandangan peribadi beliau mengenai strategi pemasaran dan kaedah untuk menjadikan sesuatu bahan penerbitan lebih menarik. Antaranya, kata beliau, “jadikan kandungan bahan lama sebagai sesuatu yang segar untuk dibaca oleh generasi baharu.“

Turut hadir dalam forum ini ialah barisan kepimpinan DBP, antaranya Timbalan Ketua Pengarah (Dasar), Haji Md. Johari Hasan, Pengarah Jabatan Penerbitan, Haji Razali Che Mat, Pengarah Jabatan Pengembangan Bahasa dan Sastera, Dr. Abang Patdeli Abang Muhi, serta ketua bahagian dan ketua editor dari Jabatan Penerbitan.


“Forum Pelajar 2021, Pentas Menggilap Permata Negara“ – Hajiji Noor

Kota Kinabalu – Ketua Menteri Sabah, Datuk Seri Panglima Hajiji Noor telah menyempurnakan perasmian Majlis Penutupan Pertandingan Forum Pelajar 2021 Peringkat Negeri Sabah yang diadakan secara maya melalui aplikasi Zoom pada 2 September 2021 (Khamis), pukul 10.00 pagi.

“Para pelajar yang ada pada hari ini akan menjadi pemimpin pada masa hadapan. Merekalah yang akan mencorakkan landskap pembangunan fizikal dan sosial negara pada ketika itu. Pertandingan seumpama Forum Pelajar inilah menjadi pentas untuk menggilap bakat dan kebolehan mereka sebagai permata negara yang pintar berfikir dan petah berhujah,” ujar Hajiji dalam ucapannya.

Menurut Hajiji lagi, pertandingan ini besar manfaatnya kerana pelajar dapat menonjolkan penggunaan bahasa kebangsaan yang terampil, bertepatan dengan matlamat untuk menyediakan wadah dan suasana penggunaan bahasa Melayu baku dalam kalangan pelajar sekolah Cina, dengan harapan dapat melahirkan satu model penggunaan bahasa yang sempurna dari segi tatabahasa, sebutan dan gaya penyampaian.

Dalam majlis ini, Sekolah Menengah Tshung Tsin Sabah, Kota Kinabalu telah diumumkan sebagai Johan Pertandingan Forum Pelajar 2021 Peringkat Negeri Sabah. Dengan membincangkan tajuk “Membentuk Budaya Berfikir Golongan Muda”, Angelin Kong, selaku ahli panel kedua dalam pasukan ini juga telah merangkul gelaran Ahli Forum Terbaik. Sementara itu, Naib Johan disandang oleh pasukan forum dari Sekolah Menengah Kian Kok, Kota Kinabalu manakala pengerusinya, Amanda Cheryl Wong, telah dinobatkan sebagai Pengerusi Terbaik. Pasukan dari Sekolah Menengah Yu Yuan, Sandakan pula mendapat tempat ketiga.

Pertandingan anjuran Dewan Bahasa dan Pustaka Cawangan Sabah dengan kerjasama Kumpulan Persatuan Jawatankuasa Sekolah Menengah Cina Persendirian Sabah ini telah diadakan saban tahun sejak tahun 1993, namun situasi penularan pandemik COVID-19 yang tidak menentu menjejaskan rancangan pelaksanaannya pada tahun 2020. Melalui kaedah pertandingan secara dalam talian yang disesuaikan mengikut norma baharu, program ini dapat diadakan semula pada tahun ini. Pertandingan Forum Pelajar Peringkat Kebangsaan dijangka diadakan pada penghujung September 2021.


Untuk mendapatkan maklumat terkini, ikuti kami melalui Telegram

Berdasarkan keputusan Sidang Khas Pengurusan Pandemik COVID-19, Perdana Menteri, Dato’ Sri Ismail Sabri Yaakob  pada hari ini mengumumkan peralihan fasa di bawah Pelan Pemulihan Negara (PPN) untuk dua buah negeri, iaitu Melaka yang beralih kepada Fasa 2 dan Negeri Sembilan yang beralih kepada Fasa 3. Peralihan fasa bagi kedua-dua buah negeri ini akan bermula pada 4 September 2021.

Selain itu, mesyuarat juga bersetuju untuk membuka sektor pelancongan di beberapa destinasi di bawah program gelembung perjalanan (travel bubble) berdasarkan syarat yang ditetapkan.

“Sebagai permulaan, Pulau Langkawi dipilih sebagai projek rintis untuk dibuka kembali kepada pelancong tempatan yang akan bermula pada 16 September 2021. Sementara itu, destinasi pelancongan yang lain akan dibenarkan beroperasi apabila kadar vaksinasi lokaliti mencapai 80 peratus,” ujar Perdana Menteri menerusi hebahan kenyataan media.

Selain itu, mesyuarat juga sebulat suara bersetuju agar Sidang Khas ini dikenali sebagai Jawatankuasa Khas Pengurusan Pandemik yang bakal melibatkan wakil daripada parti pembangkang. Pendekatan ini merupakan satu daripada usaha kolektif untuk melibatkan semua pemegang taruh bagi memastikan pemulihan negara berjalan seperti yang telah dirancang, seiring dengan semangat Keluarga Malaysia.

“Alhamdulillah, hari ini buat pertama kalinya selepas beberapa bulan, kadar purata kebolehjangkitan (R-naught) di seluruh negara berada di bawah 1.0, saya yakin kita berada pada landasan yang tepat ke arah pemulihan negara,” ujar Perdana Menteri.

Sementara itu, berdasarkan unjuran data Jawatankuasa Khas Jaminan Akses Bekalan Vaksin COVID-19 (JKJAV), purata kadar vaksinasi di setiap negeri dijangka akan mencapai 80 peratus bagi populasi dewasa menjelang penghujung September 2021. Perdana Menteri percaya bahawa kadar vaksinasi 100 peratus akan dicapai pada akhir Oktober 2021, hal ini sekali gus akan memberikan perlindungan kepada Keluarga Malaysia. Perdana Menteri turut menyuarakan saranan agar rakyat dan seluruh Keluarga Malaysia perlu bersedia untuk hidup bersama-sama COVID-19 sebagai endemik selepas Oktober 2021 apabila suntikan vaksin dijangka selesai sepenuhnya. Oleh itu, Kementerian Kesihatan Malaysia (KKM) diminta untuk membentangkan strategi baharu pandemik dan endemik yang bersesuaian selain pematuhan Prosedur Operasi Standard (SOP) semata-mata.

“Saya menyambut baik saranan mengenai usaha untuk melakukan perubahan kepada tingkah laku (behavioural change) seperti yang diumumkan oleh KKM pada 1 September 2021. Keluarga Malaysia perlu sedar, pada akhirnya kita terpaksa hidup bersama-sama COVID-19 seperti yang berlaku di seluruh dunia,” jelas Perdana Menteri.


Hentikan Penyebaran Maklumat Palsu

Kuala Lumpur – Penyebaran berita palsu semakin berleluasa sejak belakangan ini. Oleh itu, Pertubuhan IKRAM Malaysia (IKRAM) dengan kerjasama Sinar Harian pada hari ini mengupas isu ini melalui forum yang bertajuk “Maklumat Palsu: Peranan Masyarakat Beretika”. Forum yang diadakan secara dalam talian ini boleh ditonton secara langsung menerusi Facebook Pertubuhan Ikram Malaysia dan Youtube TV IKRAM pada pukul 10.00 pagi hingga 12.30 tengah hari.

Forum ini menampilkan tiga orang ahli panel undangan, iaitu Pengerusi Lembaga Pemegang Amanah, Profesor Datuk Dr. Mohamed Hatta Shaharom, Pengarah Pusat Kajian Syariah, Undang-undang dan Politik, Institut Kefahaman Islam Malaysia (IKIM), Dr. Mohd Farid Mohd Shahran, pempengaruh media sosial, Dr. Ahmad Samhan Awang, dan juga Presiden Persatuan Saintis Muslim Malaysia (Perintis), Profesor Ir. Ts. Dr. Ahmad ‘Athif Mohd Faudzi sebagai moderator.

Forum dimulakan oleh moderator, Profesor Ahmad ‘Athif yang memerihalkan bagaimana pandemik COVID-19 pada hari ini memberikan impak yang besar apabila adaptasi masyarakat pada perubahan digitalisasi berlaku dengan semakin pantas. Kemajuan teknologi maklumat dan komunikasi juga telah membawa dunia pada era penghasilan serta perkongsian berita dan maklumat dengan lebih mudah dan pantas. Pembanjiran maklumat yang dikongsi melalui media sosial dan juga media digital banyak mempengaruhi pemikiran dan tingkah laku kita sebagai masyarakat.

Kita sebagai masyarakat Malaysia perlu melihat bagaimana kita boleh mengelakkan kekeliruan, salah faham, dan juga prejudis yang boleh membawa keburukan dan juga kemusnahan.

Perbincangan forum ini diteruskan dengan ahli panel yang pertama, iaitu Dr. Mohd Farid. Menurut beliau, Islam amat mementingkan keyakinan dalam kita menerima khabar (maklumat). Khabar dan berita merupakan satu ilmu yang sah dalam Islam. “Pada hari ini, kita menerima khabar setiap hari, melalui aplikasi WhatsApp, Facebook, surat khabar dan banyak lagi,” ujarnya.

Kita diingatkan dalam al-Quran melalui firman Allah SWT, ‘Wahai orang beriman, jika sampai orang fasik kepada kamu untuk menyampaikan berita, perkara pertama yang kamu harus lakukan ialah tabayyun (selidik dahulu)’.

Menurut Dr. Mohd Farid lagi, “dalam keadaan kita mendapat lambakan maklumat, sekiranya kita tidak ada disiplin ketika menerima maklumat, akan terjadi dua implikasi. Pertama, maklumat yang kita terima akan menjadi sebahagian daripada kepercayaan kita. Kedua, kefahaman kita rosak dan kita akan merosakkan kefahaman orang lain.”

Sementara itu, Dr. Ahmad Samhan yang terkenal dengan perkongsian ilmu kesihatan di aplikasi TikTok dan kini mempunyai 1.1 juta orang pengikut berkongsikan perbezaan setiap media sosial yang mempunyai fungsi yang berbeza-beza. Katanya, “setiap media sosial mempunyai peranan yang berbeza-beza dan juga digunakan oleh generasi yang berbeza-beza. Facebook merupakan media sosial tertua berbanding dengan platform media sosial yang lain.”

Tambah beliau, “bagi menyampaikan maklumat yang tepat kepada pelbagai golongan, sangat bagus jika kita boleh menggunakan semua platform kerana kita dapat kongsikan dan salurkan maklumat kepada pelbagai generasi.”

Dalam forum tersebut juga, Profesor Mohamed Hatta mengelaskan tiga entiti yang terlibat dalam penyampaian maklumat, iaitu manusia, alat perhubungan (media sosial) dan juga Rabb (tuhan yang menguasai manusia dan alat). “Malangnya, banyak antara kita yang sering lupa bahawa yang menguasai kita dan juga alat ini ialah Tuhan,“ ujar beliau.

Selain itu, Profesor Mohamed Hatta juga menerangkan bahawa mereka yang suka menyebarkan berita palsu dan juga fitnah ini datang daripada dua golongan.

Golongan pertama ialah manusia yang suka membuat berita palsu ini merupakan mereka yang sakit dan jahat. Mereka ini merupakan manusia yang menerima gaji sebagai laskar siber. Mereka ini jahat dan memakan gaji haram!

Tambah Profesor Mohamed Hatta, “golongan yang kedua pula merupakan orang yang tidak sengaja. Orang yang tidak tabayyun (tidak selidik dahulu) dan terus sebarkan. Perbuatan mereka ini tetap berdosa walaupun mereka tidak sengaja kerana tiada disiplin dan tiada tabayyun dalam diri mereka sebelum menyampaikan maklumat. Pada kebiasaannya, mereka ingin pengiktirafan bagi jiwa yang lemah.”